text:
La Casa. Lagrimis di Aiar e Soreli
29 Maggio 2021 20:00
Gjavât fûr dal test teatrâl / Tratto dal dramma La casa di SIRO ANGELI
Produzion / Produzione
Teatri Stabil Furlan
Riduzion dal test talian par cure di / Riduzione del testo italiano a cura di
Carlotta Del Bianco, Paolo Patui e Paolo Sartori
Traduzion par furlan par cure di / Traduzione in lingua friulana a cura di
Paolo Sartori
Regjie / Regia
Carlotta Del Bianco
Assistente ae regjie / Assistente alla regia
Marta Riservato
Cun / Con
Caterina Bernardi, Manuel Buttus, Caterina Comingio, Alessandro Maione, Elsa Martin, Paolo Mutti, Vladimir Jurc
Lûs / Light designer
Michele Pegan
Senografie / Scenografia
Luigina Tusini
Senografiis multimediâls / Scenografie multimediali
Marino Cecada, Massimo Racozzi
Costums / Costumi
Sart’è
Musichis / Musiche
Elsa Martin
Siro Angeli da Cesclans è uno degli operatori culturali più significativi nell’Italia del secondo dopoguerra. Poeta raffinatissimo, autore teatrale estremamente moderno, mai rappresentato in Friuli da compagnie professionistiche, rivive qui grazie all’allestimento di un suo testo giovanile. La casa racconta le vicende di una famiglia e della natura dei rapporti umani tra convenzione e ribellione, espiazione e colpa.
L’allestimento del Teatri Stabil Furlan spoglia il testo da ogni aspetto naturalista, per creare un’intensa geografia delle anime e delle emozioni, estranea ai tempi, legata alla necessità di far fronte al destino, che se spietato, riserba in angoli nascosti dell’esistenza umana appigli di speranza e di rinascita.
La cjase. Lagrimis di aiar e soreli
Siro Angeli di Cesclans al è un dai operadôrs culturâi jenfri i plui significatîfs inte Italie dal secont dopovuere. Poete une vore fin, autôr teatrâl cetant moderni, mai rapresentât in Friûl di compagniis professionistichis, al torne a vivi achì midiant de preparazion di un so test scrit cuant che al jere zovin. “La cjase” e conte la storie di une famee e de nature dai rapuarts fra personis tra convenzon e riviel, espiazion e colpe.
La convenzion par cure dal “Teatri Stabil Furlan” e disvuede il test di cualsisei aspiet naturalistic, par inmaneâ une gjeografie penze di animis e di emozions, foreste ai timps, leade ae necessitât di frontâ il destin, che ancje se al è crudêl, al ten di bande in cjantons platâts de esistence umane rimpins di sperance e di resuriment.
A me che ho conosciuto Siro Angeli da ragazzina, e gli sono stata vicina negli ultimi vent’anni di vita, è sempre sembrato evidente quale fosse il legame che lui (maturo intellettuale e poeta vissuto per molti anni a Roma e poi a Zurigo) nutrisse con la Carnia nativa: una dipendenza emotiva intrisa di nostalgia, affetto, rimpianto, orgogliosa appartenenza etnica. Con qualche venatura di rimorso per avere presto abbandonato e talvolta trascurato (mai dimenticato, però) il suo paese e la sua gente, preso nella spirale dei molti impegni lavorativi e familiari quotidiani. Un intreccio di sentimenti che gli faceva scrivere nella lingua del cuore “Propri culì, s’j’ vess / jò podùt sciegli il puest / dulà nasci, in tal cûr / da Ciargna il gno paîs / al saress, propri chest / como ch’al è”. Rileggendo ora La casa, primo dei suoi lavori teatrali, che giustamente viene riproposto e rivalutato a quasi trent’anni dalla sua morte, mi chiedo da cosa nascesse, in uno studente ventiquattrenne dell’Università Normale di Pisa, l’insopprimibile esigenza di far rivivere in parole e gesti l’ambiente in cui era nato e cresciuto, e da cui si era allontanato per esplorare altri spazi, da cui trarre più intensi stimoli culturali, e nuova linfa vitale. L’immersione nella classicità artistica toscana, le coinvolgenti relazioni con l’élite del mondo universitario italiano, avrebbero potuto appiattire e mortificare il ricordo di un’origine rurale modesta, priva di qualsiasi ambizione letteraria. Invece il ragazzo Siro, il cui orizzonte esistenziale non aveva varcato fino a quel momento i confini di Tolmezzo e di Udine, nel 1937 diede avvio alla sua carriera di autore teatrale con una trilogia carnica che tuttora rimane, nell’asciuttezza della trama e del linguaggio, nella solidità dell’impianto teorico, nel rifiuto di qualsiasi retorica celebrativa, un esemplare pilastro del teatro friulano, e non solo friulano. Nel dramma de La casa, il giovanissimo Siro Angeli ha espresso il suo giudizio – insieme severo e clemente – sui riti e i pregiudizi di una famiglia e di un paese, sull’amore e il disamore, sulla fedeltà e il tradimento: in un dissidio mai ricomposto delle contraddizioni che tutti ci portiamo dentro, tra nostalgia e insofferenza per il passato, limite o ricchezza da cui recuperare comunque il lievito indispensabile a farci crescere, come individui e come collettività.
A mi, che o ai cognossût Siro Angeli cuant che o jeri une fantate, e che i soi stade dongje intai ultins vincj agns di vite, mi à parût simpri clâr cuâl che al jere il leam che lui (inteletuâl compet e poete vivût par tancj agns a Rome e dopo a Zurì) al nudrive cu la Cjargne native: une dipendence emotive imbombide di nostalgjie, afiet, displasê, apartignince etniche braurose. Cun cualchi fîl di rimuars par vê abandonât adore e cualchi volte trascurât (mai dismenteât, però) il so paîs e la sô int, cjapât inte spirâl dai tancj impegns di vore e familiârs di ogni dì. Une trame di sintiments che i faseve scrivi inte lenghe dal cûr “Propri culì, s’j’ vess / jò podùt sciegli il puest / dulà nasci, in tal cûr / da Ciargna il gno paîs / al saress, propri chest / como ch’al è”. Tornant a lei cumò La cjase, il prin dai siei lavôrs teatrâi, che in maniere juste al ven riproponût e rivalutât a cuasi trente agns de sô muart, mi domandi di ce che al nassès, intun student di vincjecuatri agns de Universitât “Normale” di Pise, la esigjence di no podê soprimi di fâ rivivi in peraulis e mots l’ambient là che al jere nassût e cressût, e che di chel si jere slontanât par esplorâ altris spazis, par gjavânt stimui culturâi plui intens , e gnove linfe vitâl. La imersion inte classicitât artistiche toscane, lis relazions apassionantis cu la élite dal mont universitari talian, a varessin podût splanâ e avilî il ricuart di une origjin rurâl modeste, cence cualsisedi ambizion leterarie. Invezit il fantat Siro, chel il so orizont esistenziâl fin ta chel moment nol jere lât di là dai confins di Tumieç e di Udin, intal 1937 al à inviade la sô cariere di autôr teatrâl cuntune trilogjie cjargnele che ore presint e reste, inte sclagnece de trame e dal lengaç, inte soliditât dal implant teoric, intal dinei di cualsisedi retoriche celebrative, un pilastri esemplâr dal teatri furlan, e no dome furlan. Intal drame di La cjase, Siro Agnui une vore zovin al à esprimût il so judizi – insiemi sevêr e clement –sui rituâi e i prejudizis di une famee e di un paîs, sul amôr e il disamôr, su la fedeltât e il tradiment: intun contrast mai tornât a comedâ des contradizions che ducj si puartìn dentri, tra nostalgjie e insoference pal passât, limit o ricjece di recuperâ dut câs il levan indispensabil par fânus cressi, tant che individuis e tant che coletivitât.
SIRO ANGELI di
Alida Airaghi Angeli


c: text/html

text:
3. il spieli
la muse intal façolet, par dâ nome une cjalade a lôr fi, intant che l’om al è
fûr par lavôr. “…cemût staial?
lassaitmal bussâ. al è cressût, benedet …” cualchidune e scrîf in
sudizion, peraulis metudis jù cun tant sintiment e pocje gramatiche « … che mi disi alc dal gno Eugjenio ». un’altre « us mandi un valie di vincj francs pal
frut, jo o pensi simpri a l’avignì di chê puare creature ». un’altre ancjemò « lassaitmi
vignî a viodi la frute, dopo tant timp: par une mari al è un grant dolôr…. ».
cjatâle muarte, sì. pluitost.
vite. Cul decès dal piçul e pues tacâ une liberazion. ancje se il torment
par ducj nol finìs.
prime de disfate, Antonio Anastasio Rossi, vescul di Udin (nassût a Milan) al è
in visite pastorâl a Pradielis e a Ciseriis: o soi content di sei culì fra lis mês pioris – ur dîs (in talian). po
cul prin sclop le moche spaurît, tornant jù a Udin. al va dret tal ufici di
Cadorna e il gjenerâl i conferme che nol è pericul, ma al viôt che stan fasint
lis valîs. Cussì ancje lui al cjape la corse: a pît. Martignà, Sant Denêl,
Pinçan, Spilimberc, Cjasarse, Sacîl: vincjesîs oris. Trevîs e po Rome, cence
fermâsi [[1]].
coragjôs, che al à bandonât la patrie par no subî la vergogne de sumission” al
fâs dî. e lui a pene rivât a Rome i scrîf al pape: « … no soi partît par
viltât, ni par capriç. o soi pront a tornâ ancje a cost di cualsisei disgracie
». biel coragjo: in cjacaris. al reste fin a vuere finide. al tornarà dopo un
an, simpri di corse: il siet di Novembar dal ’18, su le automobil dal cont di
Prampero. dut content al scrîf inmò al pape « agrats tant sincîrs … tal bussâ
le sacre purpure… » po vie a dî messe a Madone di Gracie … in
exitu Israel de Aegypto, domus Iacob de populo barbaro …
a fasin gloti a tancj il sen di berlai: “là vâstu, macaco, ce fasistu chi … po torne
jù a Rome che là tu stâs miôr …”
e grues, che a nô mularie, nus vosave daûr, impirant dôs peraulis cuntun
diovèscul.
blesteme.
toc.
finide dal dut

robotstxt: allowed

filter: keep


text:
A Severin cheste pandemie lu veve cjapât dentri di une smuarse çoncjantji progjets, ilusions e gnovis ideis che a varessin rignovît lis ativitâts che cun tante passion al puartave indevant di agnorums. Tra e fra Dicembar e Zenâr passâts, si forin sucedint dutis chês cunvignis, apontaments e salutazions, volint congjedâ l’an vecjo. Tra un bussul di plui e bielis frasis fatis metudis adun pe ocasion, si augurave che al rivàs un an diferent in cualitât a di chel che nus lassave, sperant intune anade plene di pâi di cucagne. Cundiplui, un numar come il 2020 dal sun armoniôs lu inmagave e che di sigûr i varès puartat cambiaments favorevui e fondamentâi te sô vite.
E i mudaments a vignirin. Severin al capive che al dipendeve di lui adatâsi, purtrop cualsisei cambi radicâl i gjenerave resistence. Par moments al balinave tra la onipotence, pensant che il risi lu vevin dome chei altris e in altris moments al viveve cun la paranoie de menace che lu atacàs chê maledete faliscje invisibil, che i blocave di pensâ cun razionalitât. Cence dâsi cont al rimandave di vuê a doman il jessî di cjase. – di sigûr lu fasarai, intant par vuê mi rangjarai cun chel co ai te credince – si diseve.
Severin al jere bielzà mentalmentri palomp come un cavalîr di sede tiessint la sô galete, si steve sierant dentri di une fuartece, dulà che la cjalade e steve in vuaite de insidie dal mâl, spietant che finalmentri une dì la nature lu varès trasformât in pavee lassantlu libar di svolâ.
Ma alc al veve di fâ, come tancj altris si svicinà a chei argagns virtuâi che al veve simpri dineât e che ju cjalave come robe dal diaul: – robe inventade par complicânus la vite, par tignînus a ments – al concludeve. Ma dai vuê, dai doman, al viodè che ben al valeve la pene di provâ.Se no cul timp al sarès restât isolât dal dut e di ducj. Nol podeve permetisi, nol jere te sô nature.
Cun tant di mascarine e ripristinantsi ogni tant, Severin si instradâ intun imprecîs percors, no savint dulà che al sarès sbarcjât. Salacor intune gnove dimension di vite, permetintji di tornâ aes ativitât di un timp…
… o salacor inniò.
di Galliano di Buenos Aires
#2045


text:
Lu clamavin ‘Sefon par vie che al jere un bocon di signôr di scuasi doi metris cuntune fan ataviche intorsi.
Lu vevin invidât a gnocis. Lui e so copari. Ah! Cheste sì che e je une buine ocasion!
Alore: sintude messe, barbotât un toc di Credo, sigurât che chei doi a vedin dit di sì ducj i doi, tirâts i rîs dulà che al coventave, bussade la nuvice (che usgnot le disnice…), nol restave che di là al past, a mangjâ, a crustâ un crust.
Bon: i vûl sielzi ben il puest, insom de taulade e sedi sigûr di chei che tu âs di vê dongje. Che ur basti une cimiade par stâ cucjos.
Eco fat! Culì al va ben.
Antipast. In bande di ‘Sefon une cjadree vueide. Il camarîr: culì cui isal? Ah, gno copari, al è il puest di gno copari, al rive cumò. Che i meti, che i meti che a lui i plâs!
Prin. Ostrighe, gno copari! Dulà isal zirât cumò?! Al jere culì fin mo modant! Che i meti, che i meti che a lui i plâs!
Secont. Eh, ma, copari! Ce maniere di fâ! Che lu scusi, che al scusi, ma che i meti intant, che a lui i plâs!
Pitancis, tris di ce saio jo, bis di altri… Eh, cumò o soi stufât, propi stuf di chest copari, cumò che al ven dongje i dîs ben jo cuatri litaniis! Ma che i meti intant, che i meti, che a lui i plâs.
‘Sefon al dismole la golarine, al met in feriis ancje la cinturie. Che cumò al rive il mior!
La torte! Ahhhh! La torte. Eh, la torte! Cuant ise stade la ultime volte che al à cerçade une torte?
Une biele fete intal so plat e une inta chel di so copari. Che a lui i plâs.
Ma al reste cul piron par aiar: inte cjadree di so copari al è vignût a sintâsi cualchidun. Cui?
Ma lui… nol è… no isal, lui, il camarîr?
Nooooo. Ma no po! O soi to copari. Tu mi le das a mi la tô fete di torte, no mo? Che a mi mi plâs…
di Laurin Zuan Nardin
#1075


text:
Al jere rivât tart cul tren a Tisane e dopo sù, cu la ultime coriere a Rivignan, la ultime dì di Otubar. Ducj i emigrants a tornavin pe fieste dal paîs, come i spirts. Al jere biel, ducj si devin dongje, a viodevin amîs e int di famee, a bevevin e a contavin storiis, no si sa se veris o [...]
Tag: Spirt Anonim
Al è familiâr il sun de sierande di metal de rimesse che e sdrondene sù. Daûr no je la machine: chê e je te rimesse vere, juste in bande. Cuant che si tire sù la sierande, invezit, si cjate une paradane di len, cuntune puarte come se e fos une stanziute, ma in realtât al è un piçul ream. Sì, [...]
Bo di fûr, bo di man, ce fasarìno mai doman? 24-12-1965 – 15.30 Un biel intervent.» «Sì, se al reagjirà cemût che o sperìn doman no brindarìn dome par Nadâl.» «Sperìn ben alore!» «Sigûr, intant bon Nadâl, e pal rest o viodarìn» «Bon Nadâl» 24-12-1965 – 23.00h «Che al scusi dotôr, o sai che o sin la gnot di [...]
Se a vessin savût ce che e faseve, a varessin dite che e jere une ossession macabre. E veve tacât cu la radio: ondis lungjis, mediis, curtis… oris e oris a scoltâ. Scoltâ se a jerin vôs di chel altri mont. Tra une stazion e chê altre, tra il vueit e il cisôr, ogni tant i veve parût di [...]
A jerin 200 agns che di muart naturâl nol murive plui nissun: un miliart di personis, modificadis, selezionadis par varietât di gjenome, in mût di no sierâsi nissune puarte pal avignî, a vivevin in pâs intun mont aromai cuiet. La eliminazion des cjadenis gjenichis dal invecjament e la interpolazion di gjens di levan lis vevin puartadis indevant un grup di [...]
Mi plâs simpri lâ te nestre procession, e je une robe biele, une tradizion, e po par un come me che al à studiât antropologjie dute la vite, al è alc che al à un significât ancjemò plui speciâl. Al è dut biel: lâ fûr, cjatâsi cun chei altris, a la cidine, un cidin religjôs, sì ve, ognidun cu [...]
Daûr dal cjanton de place, tal soreli di dopogustât che al bat tal concolât vieri, no si pues no jessi contents cuntun coni di gjelât in man: cjalâlu un moment, sintî il profum, chel plui bon di ducj, di cacao fuart e vîf, che cundut che il frêt cremôs lu straten un pôc, ti travane fin tal cûr. “Elio, cuant [...]
“Ma disimi tu… ma no sarà mighe une robe pussibile.” Tal cjâf mi sunavin dome chês peraulis. “Disevot agns: disevot agns! Disio just? Va e no va mieze vite” Un toc di cjarte in man, che bon, al podeve lâ di piês: di chei timps ca al somee che a puedin parâti fûr ancje dome par pueste eletroniche o cuntun [...]
Ce bon l’odôr dai arbui dal bosc, al pâr di respirâ intune cu lis fueis, di respirâ cun lôr no dome l’aiar, ma fintremai il soreli. “Ce bon l’odôr dal bosc, no mo?” al dîs Aitor, plui zovin e plui alt dal so compagn. Iñaki, moro e magri, scuasi patît, i rispuint “Sì, mal visavi simpri” “A àn di jessi [...]
“Ce dal diaul…” a Albert i vignive ben di sacramentâ cirint di passâ dutis lis misuris di sigurece de memorie che al jere rivât a puartâ vie dal dipartiment di ricercje… “Sâstu, za in ete elenistiche a cognossevin il principi de machine a vapôr, ma no ur veve interessât perfezionâle, tant a jerin pûr lis bestiis e i sclâfs…” Al [...]
A Lenart la robe che i veve vût pesât di plui e jere stade tornâ a scrivi, ma aromai, dopo passât tant timp, nol jere plui un probleme… Chê domenie di un vincj agns prime, cuant che al jere frut, come tantis domeniis i siei lu vevin menât in paîs, là dai nonos: come simpri, dopogustât, intant che i grancj [...]
No jere plui une ostarie, ma l’odôr muf des breis dal paviment e des taulis bagnadis mil voltis di vin strucjât e lavadis cent voltis dibant al restave chel. E jere sierade e dentri nol jere nissun. Par chel jê si veve butade dentri: il scûr, la fumate e il frêt di chê crosere tal mieç dai cjamps, pôc fûr [...]


text:
Cecili Stazi
Cecili Stazi (par latin Caecilius Statius; III - II secul p.d.C.) fo un poete antîc roman, autôr di comediis.
Biografie[cambie | modifiche il codiç]
O savìn pôc de sô vite. Nassût fra i Gals insubris, forsit a Milan, tal 222 p.d.C., al fo cjapât di frut dai Romans, che a cuistavin chê regjon, e puartât vie come sclâf; po fo sfrancjât di un de famee dai Cecîls, che a jerin tal zîr di Eni, che difat a jerin amìs. Come che al dîs Terenzi, tal principi lis sôs comediis feris crope, ma dopo il suces rivà, sedi pe braure dal innomenât atôr Ambivi Turpion sedi, forsit, pe muart di Plaut, che lu fuscave cul so teatri e cuntun stîl plui facil di preseâ di bande dal grues public plebeu. Seont San Jeroni al murì tal 168 o ben tal 167, ma i studiôs indubitin.
Lis comediis[cambie | modifiche il codiç]
Al scrivè plui di corante comediis, cuntun stîl che al jere in cualchi maniere un spieli dal timp che si jere: une ete di passaç de culture tradizionâl a une sensibilitât gnove. Dal vieri al mantignì il florilegi sdavas di metris diviers e ancje il realisim mimic des senis, che a lu svicinin a Plaut; dal gnûf al supà la atenzion pe morâl e pal studi de anime dal omp, cun cetantis massimis e resonadis seriis, antecipant Terenzi, che si cognossevin e preseavin. La inspirazion ven soredut di Menandri, il plui impuartant dai autôrs de comedie gnove, unevore plui riflessive di chê classiche.
Di dutis lis comediis, no e je sorevivude nancje une, epûr i antîcs lu preseavin un grum: Volcaci Sedigit lu segnà come il plui brâf di ducj i comediografs latins e le pensave di chê bande ancje Ciceron, che però scrivè intune letare che no si distrigave ben cu la lenghe.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Cecìlio Stàzio, treccani.it


text:
La zornade dai 11 di Setembar in Catalogne e je fieste nazionâl. L’inovâl de concuiste di Barcelone de bande des trupis borbonichis intal 1714 inte suaze de vuere di sucession spagnole – une sconfite storiche pai catalans –, di sù par jù un secul e mieç e je une ocasion par fâ memorie vive, palesâ braùre e identitât e fâ indenant rivendicazions di dirits e autoguvier. Vie pal timp, cun chest ategjament e cun chest intindiment, la ‘Diada Nacional de Catalunya’ e je stade ricognossude ancje in maniere uficiâl, prime de bande de Mancomunitat catalane, istituzion teritoriâl in vore dal 1914 al 1925, po de Generalitat, vie pai agns Trente dal secul stât, e po ancjemò, dopo de fin dal Franchisim, de gnove Comunitât Autonome, tacant dal 1980.
◆ Intant de ditature, la fieste e jere improibide, ancje se intune maniere o in chê altre e vignive memoreade compagn, propit cun chê di fâi cuintri a Franco e al so regjim. Chest al è sucedût massime vie pai agns Cuarante e pai agns Setante, rivant ae grande Diada memoreade ai 11 di Setembar dal 1976, la prime fieste nazionâl fate dopo de muart dal ditatôr. Tai ultins timps la zornade e à cjapât sù significâts culturâi e politics ancjemò plui impuartants, inte suaze dai gnûfs rapuarts conflituâi cul guvier di Madrid.
◆ Ancje pal 2021 la ricorence e sarà une ocasion di memorie e di lote. Lu àn marcât, ancjemò ai prins di Lui stâts, i rapresentants des organizazions de societât civîl catalane protagonistis de lote pe indipendence – la Assemblea Nacional Catalana, l’Òmnium Cultural e la Associació de Municipis per la Independència – presentant il program des iniziativis par chest an. Cundut dal rispiet des misuris di sigurece sanitarie, si tornarà a fâ la manifestazion in place, cuntun corteu che al tacarà de Plaça Urquinaona e che al rivarà li dal Parc de la Ciutadella, là che si cjate il Parlament de Catalogne. L’intindiment dai organizadôrs des manifestazions al è chel di tignî dongje lis celebrazions de Diada e chês pal inovâl dal referendum pe indipendence fat il Prin di Otubar dal 2017, dutis sot dal sproc «lluitem i guanyem la independència» (lotìn e concuistìn la indipendence), par sburtâ la societât e lis istituzions catalanis a lâ dilunc su chê strade.
◆ Tai ultins mês, intal confront jenfri Catalogne e Stât spagnûl, dopo dal inviament dal gnûf guvier autonomic, e je stade la concession de bande di Madrid dal indult par nûf dai dirigjents indipendentiscj impresonâts par vie dal referendum di cuatri agns indaûr.
◆ Il premier spagnûl Pedro Sanchez le à “vendude” tant che une grande iniziative di dialic; e je diferente la interpretazion de bande catalane. A nivel istituzionâl, il president de Comunitât Autonome, Pere Aragones, lu à calcolât tant che «un piçul pas», che par sigûr «nol è avonde» par vie che «la repression metude in vore cuintri dai citadins catalans e je une vore plui largje e profonde». Denant dai tancj procediments judiziaris che a son ancjemò impins «la uniche soluzion di sest e je la amnistie», intant che in prospetive «si varà di tornâ a votâ – cuntun gnûf referendum – in cont dal avignî politic e istituzionâl de Catalogne». Pe societât civîl, cemût che al vignarà tornât a marcâ ancje intes manifestazions pe Diada e pal inovâl dal Prin di Otubar, i indults concedûts dal sigûr no fermaran la lote dai catalans pe autodeterminazion. ❚
‘Diada’ e inovâl dal referedum dal 2017, in Catalogne a saran celebrazions di lote e memorieMarco Stolfo
La zornade dai 11 di Setembar in Catalogne e je fieste nazionâl. L’inovâl de concuiste di Barcelone de bande des trupis borbonichis intal 1714 inte suaze de vuere di sucession spagnole – une sconfite storiche pai catalans –, di sù par jù un secul e mieç e je une ocasion par fâ memorie vive, palesâ braùre e identitât e fâ indenant rivendicazions di dirits e autoguvier. Vie pal timp, cun chest ategjament e cun chest intindiment, la ‘Diada Nacional de Catalunya’ e je stade ricognossude ancje in maniere uficiâl, prime de bande de Mancomunitat catalane, istituzion teritoriâl in vore dal 1914 al 1925, po de Generalitat, vie pai agns Trente dal secul stât, e po ancjemò, dopo de fin dal Franchisim, de gnove Comunitât Autonome, tacant dal 1980.


text:
Resentâ tal Cuar...
Sabide ai 15 di Jugn aes 6 di sere la biblioteche Vuarneriane direte di Agnul Floramo e ospite la conference di Massimiliano Verdini "Sciacquare i panni in Corno", un viaç a lis fondis de lenghe furlane e dal rapuarta cun Sant Denêl.
Par secui i Furlans a àn considerade tant che capitâl de lôr lenghe e scune dal vêr furlan la citât di Sant Denêl: leiende o veretât? Une ricercje filologjiche si propon di svelâ i misteris di cheste storie.
E par restâ in teme, o zonti ancje chest link cjapât dal blog di William Cisilino.


text:
Il patrocini de ARLeF al è une atestazion di poie morâl de Agjenzie aes iniziativis calcoladis meritevulis pes lôr finalitâts leadis ae lenghe e ae culture furlanis o a altris lenghis e culturis minoritariis.
Par iniziativis si intindin lis ativitâts inmaneadis di associazions, comitâts e fondazions cence fin di vuadagn e altris organisims no profit, ents e aziendis publichis, tant che un event, une cunvigne, une mostre, une publicazion, un concors. Il patrocini al ven dât simpri e dome cun riferiment ae iniziative o ae opare specifiche che al è stât domandât e dome pal timp riferît ae iniziative e ae durade de opare.
La ARLeF e da il so patrocini, daûr disposizion dal President, dome a titul gratuit, vâl a dî cence concedi contribûts o vantaçs economics.
Il Regolament che al dissipline i criteris e lis modalitâts pe concession dal patrocini morâl de ARLeF e la autorizazion a doprâ il logo, e ancje il modul pe domande di concession, si puedin discjamâ ca sot.


text:
Fvg: pronts a sclizâ il boton ros?
La Rai no si viôt in mieç Friûl. Pôc mâl, si pues viodile piratade su internet.
Vie libare ancje in Friûl ae fecondazion eterologhe. Viodût che la blave e à cuasi pierdût dut il so valôr, i furlans a pontaran suntun altri gjenar di semence.
Protezion civîl sot inchieste par vê dât incentîfs ai dipendents su lavôrs mai eseguîts. La protezion e rispuint ae acuse disint che il lôr intervent al è stât cussì tempestîf che nissun si è acuart di nuie.
Dopo la crisi de Coopca te nestre regjon al siere il secont pont di vendite. I dipendents a passin da cassîrs a casseintegrâts.
Dopo tantis tribulazions, il centri destre al mande Tondo. No son rivâts a metisi dacuardi su cui mandâ, figurìnsi se a àn lis ideis claris su cui votâ President.
I imigrâts a continuin a rivâ dal ex confin cun l'Austrie. A passin par li parcé che la benzine e coste mancul.
Macroregjons. Il stât talian al ufrìs trente denârs pe anime fruiade dal Friûl.


text:
Cjan
Cjan (Canis lupus familiaris)
Gjenar di carnivar de famee dei Canidi.
Al cjape dentri diviersis speciis e razis, sie salvadiets che domestichets.
Al è un animâl simpatic, afetuôs e cualchi volte ancje invadint. Al ven ritignût il miôr amì dal om.
Par vie dal scjars numar di glandulis dal sudôr, i cjans a regolin la temperadure dal cuarp butant fûr la aghe zontraviers i polmons, la mocuce de bocje e la lenghe.
Tra i sens al predomine l'odorât, subite dopo a vegnin la uldide e la viste.
Une vore alte e je le capacitât psichiche, i cjans a àn le pussibilitât di meti dongje lis ideis in maniere tâl di podê imparâ ducj i esercizis che a son compatibii cu le lôr tressadure.
Par cuant che al rivuarde la so salût, o cjacarin di chei domestics, trê a son i fatôrs negatîfs fondamentâi.
- le mancjance di moviment
- le alimentazion masse bondante e masse sostanziose
- le temperadure de cjase masse alte.


text: Continuant une autonome tradizion movimetâl partide ancjemò tal 2000 e rispuindint al invît rinovât ogni an dal prevost dal Domo di Udin, bons. Luciano Nobile, la sorestanzie dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, sot dal prof. Alberto Travain, e à mandât ai 12 di Lui 2015 te glesie maiôr de capitâl furlane une delegazion cun bandieris di clape a la Sante Messe dai Patrons udinês ven a stâi i Sants Macôr e Fortunât, martars prins di Aquilee protetôrs di dute la regjon dal Friûl Vignesie Julie e di tancj altris teritoris che une volte a jerin cul grant Patriarcjât aquileiês. La delegazion, guidade dal gjeom. Sergio Bertini, e jere formade dai banderârs sioris Celotti, Cremasco, Deana, Tosolini; dai conseîrs dot. Carlo Alberto Lenoci e dot.e Maria Luisa Ranzato e po, pal grup dai simpatizants, de siore Mirella Valzacchi.


text:
Archivio 02/2018 – La Patrie dal Friûl
La letare. Voltâ pre Antoni Beline............
Ogni tant mi torne iniment chês dôs oris, tra lis pi bielis, pi altis e pi utilis che o ai vût in vite mê. Chês passadis cun pre Antoni Beline te canoniche di Visepente. Pi di une volte o varès volût scrivi alc di chel unic incuintri, ma mi mancjave il coragju, mi pareve di […] lei di plui +
NO SON PERAULIS PAR VECJOS. Shatush............
Mandi nono! Mandi, Bete! Cemût? Avonde ben, nono. Dome che o soi plene di lavôr, no mi reste timp par fâ nuie. Eh, si viôt: trop isal che no tu vâs dal piruchîr? Cjale li, ce cjavei! Ce disistu, nono? O soi a pene stade! Pardabon? Fasiti tornâ indaûr i bêçs daurman, alore! Parcè po, […] lei di plui +
LIS PARABULIS DI PRE ANTONI. Il scriç............
O scomencìn cheste gnove anade cu lis parabulis di pre Antoni Beline. La sô fantasie e la sôs creativitât lis viodìn ancje in chescj cuadruts. Al so voli no i scjampave nuie, il vê rumiât di un continui la Bibie i permeteve di cjalâ dut cuntun voli di fede. A imitazion di Jesù, ogni fat, […] lei di plui +
I COLÔRS E LIS FORMIS DE STORIE. UN VIAÇ SENSORIÂL INTE ART DAL FRIÛL. La consacrazion dal Domo di Vençon............
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e vûl jessi un zûc intrigant e gnûf, une clâf par vierzi la puarte maraveose di chês evidencis artistichis che la Patrie dal Friûl […] lei di plui +
I LIBRIS SIMPRI BOGNS. Contis gustosis e progjets pal avignî dai fruts di Listize............
«Nissun puest miôr des stradis, dulinvie paîs e boscs neris, par stuzigâ la fantasie e fâ nassi une flabe. Flabis di aganis e orcui. Di Sant Pieri ator pal Friûl cul Signôr e Sant Zuan, saldo strac e cul pinsîr di parâ vie la fan. E di tancj altris di lôr ancjemò». Cussì e sune […] lei di plui +
NO PAR FURLAN, MA BOGNS. I maçalizis fats in Jugoslavie de bande dai talians “brava gente”............
Giacomo Scotti e i maçalizis fats in Jugoslavie de bande dai talians “brava gente” A son diviersis parts de storie taliane contemporanie che a stentin a vignî contadis e ricuardadis. Tra chestis a son par sigûr lis azions puartadis indenant de bande dal Ream di Italie e dal regjim fassist cuintri des popolazion locâls intant […] lei di plui +
Cumò WordPress al è ancje in marilenghe............
Romanin: «O vin jemplade une lacune» WordPress, creât intal 2003, al è il program gratuit di progjetazion e di costruzion di sîts web plui cognossût e doprât. Gjeolocalizât in 172 lenghis, cumò, in graciis de Agjenzie Regjonâl pe Lenghe Furlane e di Ensoul srl, al pues jessi doprât par creâ sîts internet in lenghe furlane. […] lei di plui +
GNOVIS............
Al è mancjât Eraldo Sgubin Ai 5 di Zenâr, a 92 agns, al è mancjât il professôr Eraldo Sgubin, personalitât di riferiment pal mont de lenghe e de culture furlanis, par tancj agns vicepresident de Societât filologjiche furlane pal Friûl di soreli jevât. Grant il so impegn pe valorizazion dal teritori cormonês e de sô […] lei di plui +
Furlan sul ôr dal Danubi cun “i Radiatori”............
«O fasìn musiche messedant la nestre storie artistiche e culturâl, miscliçant lis lenghis» Il pît al bat il timp, il cjâf al tache a movisi, lis gjambis a scomencin a balâ e la temperadure si alce. Il sudôr si messede ae bire che e svole, e la lenghe furlane e je rivade ancje a Viene. […] lei di plui +
Cu la sanitât furlane dal prin di Fevrâr............
Il Comun al jentre te Uti de Cjargne Si lavore a di un protocol di intese jenfri Regjons, pal rientri definitîf di Sapade al Friûl. Dopo che a Novembar la Cjamare e à fat bon l’ultin vie libare pe acuisizion di Sapade al Friûl, tal paîs montan i siei aministradôrs a van dilunc a dâsi […] lei di plui +
“La Patrie dal Friûl” a 113 Comuns in graciis de Fondazione Friuli............
Ancje chest an il mensîl “La Patrie dal Friûl” al rivarà in ducj i municipis dai 113 Comuns che a fasin part de Assemblee de Comunitât linguistiche furlane. La iniziative e je pussibile in graciis di un contribût metût a disposizion de Fondazion Friûl, che za l’an passât e veve dât il so jutori finanziari […] lei di plui +


text:
Fuartece di Palme
La Fuartece di Palme e je une antighe fuartece de Republiche Venete, de carateristiche plante a stele a nûf pontis.
Storie[cambie | modifiche il codiç]
Nassude par difindi il teritori dal pericul dai Turcs in Friûl, che dopo dal 1499 no tornarin plui inte Patrie. Ma il pericul da lis scoreris al continuave a esisti. Pierdude la citadine fortificade di Gardiscje, Vignesie e decidè di fa sù la fuartece di Palme, e no dome par pôre dai Turcs, ma ancje cuintri dai imperiâi. E cussì il 7 di Otubar dal 1593, vincjesim secont aniversari di Lepanto, e fo fondade la fuartece, dongje une localitât clamade "Palmade", che vignarà clamade Palmanova, gnove Palme.
Vignesie e à obleât il Friûl a sacrificis pesantons par cheste costruzion, i paîs dongje a scugnirin bandonâ i cjamps par metiju a disposizion dai venezians e par lavorâ a traspuartâ cuantitâts di materiâl indispensabil par jevâ lis fortificazions esternis, i bastions, lis murais, lis cjasis e i palaçs de citât. Disegnade dal Girolamo Savorgnan, i lavôrs a finirin ator dal 1600. Par pretesis militârs la forme e fo poligonâl a nûf bandis, cuntune place esagonâl centrâl cun rais drets che menin a trê puartis, fondade su la utopie che nissun mai al varès podût concuistâle. Ma par ironie de storie la fuartece no fo mai assediade o clamade a difindi la fede cristiane.
Tignude dai Austriacs, fo ocupade dai Francês intal març dal 1797, passade a la Austrie daspò Cjampfuarmit, fo zontade a la Italie intal 1806, ma je tornade sot la Austrie cu la Restaurazion. Intal periodi Avrîl - Jugn 1848 si jevâ cuintri lis fuarcis austriachis ma cence risultât di sorte, cu la Tierce vuere di Indipendence a je jentrade intal stât talian.


text:
In spiete dai prins proviodiments, “La Patrie dal Friûl” e stimole il GNÛF governadôr
FULVIO MATTIONI
Pal economist furlan e covente une grande riforme de Regjon
“La prime robe di fâ al è recuperâ risorsis al belanç regjonâl: cence cheste jentrade dutis lis riformis a çuetein”: Fulvio Mattioni, economist e ricercjadôr furlan, al va dret al pont. “Ai 30 di Jugn dal 2019 o vin di riviodi i pats disgraciâts Tondo-Tremonti e Serracchiani-Padoan. O varìn di domandâi a Rome che e anuli prin di dut i 250 milions l’an che o vin di dâ al Stât (a jerin 370, la Serracchiani dal prin di Zenâr dal 2018 ju à scurtâts di 120 milions)”. Riviodi i pats, ma par fâ ce? “Riformâ in profonditât la aministrazion regjonâl e rilançâ la economie – al sosten Mattioni -. Lis Uti no son di podê miorâ. Chescj ents a puedin cjapâ sostance dome di une riforme fuarte de Regjon, cu la redistribuzion di funzions e competencis par ufrî servizis publics miôr e decentrâts. Se nol sarà un decentrament vêr, ancje di personâl e di risorsis, no si va di nissune bande. La Regjon e je un agregât mastodontic che al viôt lavorâ intal “palaç” almancul 5 mil personis (includûts i dipendents des ex Provinciis), plui une “part B” fate di 3 mil personis des societâts partecipadis. Vot mil personis no si guviernin, parcè che no si sa se chel che tu stâs fasint al à un sens o se tu varessis pluitost di fâ alc di gnûf”.
Ae Regjon “che si lassi la direzion strategjiche, il monitorament des politichis e il lôr miorament, e lis pocjis robis che no puedin fâ i teritoris singui, plui dongje dal citadin, des impresis e dal lavoradôr”. Un esempli? “O vin distrute la Agjenzie regjonâl dal Lavôr intal piês moment de crisi, il prin di Zenâr dal 2013, dant 6 mil euros di incentîf ai operadôrs dai uficis regjonâi dal Lavôr par che a deventassin provinciâi, dantjur dopo, cu la centralizazion de Serracchiani, altris incentîfs par fâ il percors contrari. I marcjâts dal lavôr a son locâi, nol à sens guviernâ di un scritori che al sta a Triest. I protagoniscj a àn di jessi lis impresis e lis personis che a cirin ocupazion (i disocupâts, i discoragjâts, i zovins che no cirin lavôr e no studiin), no i ents di formazion. O sin daûr a assisti al espatri di 4.500-5 mil zovins ad an. Di là di une pierdite di risorsis pe economie, si stin zuiant ancje il futûr demografic. Intai prossims 20 agns al è il pericul di pierdi 200 mil personis in etât di vore su 800 mil. Dal 2008 al 2018, o vin pierdût za 50 mil personis in etât di vore. Aromai e je une cuistiondi sorevivence”.
di Roberto Pensa


text:
“Il Friûl nol à di vê pôre: la sanitât furlane e à une fuarte tradizion di cambiaments e di inovazion, par stâi daûr al mont che al mudave e cun lui lis domandis de int”. A fevelâ cussì in cont de plui gnove riforme, chê volude de Zonte regjonâl di Debora Serracchiane, fate buine dal Consei regjonâl tal autun stât e inviade te pratiche cul prin di che chest an, al è Guglielmo Pitzalis, 40 agns di miedi il prossim an, pneumolic e igjenist, che al à lavorât in prin tal dispensari di Cividât e po tal Dipartiment di Prevenzion al Gervasutta.
“I prins articui suntune sanitât publiche che e veve di cambiâ cul concet che si è cjapât dentri te riforme di cumò – cambiâ la concezion dal ospedâl e dâ plui sanitât sul teritori – ju ai scomençâts a scrivi sul imprin dai agns Novante. Al jere bielzà di almancul dîs agns che la cuistion e veve di jessi frontade di pet”.
L’ospedâl, al continue, “e je une part dal percors di cure di une persone. Vuê si à dibisugne di un puest dulà lâ dopo il ricovero par un stât acût di malatie, par vie de etât de popolazion simpri plui alte o ben pe complessitât de cronicitât; si à dibisugne di assistence infermieristiche e sociâl stant a cjase. Atenzion, jo no poi la idee che si rivi scuasit a fâ l’ospedâl a cjase, par vie che lis fameis in cierts câs no rivin o no puedin jessi scliçadis dal pês de assistence. Bisugne dâ servizis, come puescj dulà podê poiâ il malât magari par pocjis zornadis, une specie di ospedâl rurâl, dulà che il miedi di famee al pues ricoverâ un pazient par cualchi timp e lâ viodi di lui alì”.
In cheste suaze, ospedâi cun tante cliniche e tante super tecnologjie “no covente che a sein sparniçâts par dut il teritori. A bastin pôcs e che a funzionin. Sul teritori si à di vê presidis di salût, residencis post ricovero ospedalîr, ospedâi di comunitât o claminju cemût che o volin”.
E chest, al sotlinee Pitzalis, “no vûl dî mancul rispueste ae domande di salût”. Al memoree ce che al è sucedût a Codroip vincj agns za fa, cuant al è stât sierât l’ospedâl. “Jo o jeri par che lu sierassin ma no par chel il teritori al è restât cence servizis. Che anzit a’nd’ à vûts di plui e corispondents ae domande de int e al à inviât une colaborazion di gale cul ospedâl di San Denêl là che e coventave”.
Duncje, scuasit si racomande Pitzalis, vuê “o disarès che nol è il timp des barufis o des rivendicazions, ma ogni teritori al varès di domandâsi: ce volino vê chent i? Bisugne capî cuale che e je la unitât di base plui impuartant e chê fâle deventâ alc e cè. Scombati par chel: une organizazion socio-sanitarie cun 8-10 miedis di famee, che e puedin vê ancje un pocje di strumentazion di base par i prins esams. Par chel che no si rive a dâ rispueste si rapuartisi cul Distret e cul ospedâl”. Insumis, “o podin creâ realtâts che a sei la ecelence de assistence abulatoriâl cun rapuarts strategjics e funzionants cui ospedâi di rêt e cui ospedâi hub”.
Une riforme che si fasarà scuasit di bessole? “No”, al rispuint cun ancjetante convinzion Pitzalis. Par che il teritori al dei rispueste di salût “si à di vê ben presint che si à di meti bêçs e int. E se un pôcs di professioniscj a saran chei che a saltaran fûr dai ospedâi, no bastaran”. Cun di plui, bielzà di subit e po lant indevant tai prossims agns, e je une altre scomesse di vinci, che e rivuarde la formazion. “Bisugne che cheste concezion de sanitât publiche e sei presint tal organizazion dai percors formatîfs di miedis e infermîrs: bisugne pontâ su la medisine di base e su une formazion infermieristiche di base e di comunitât”.
In cont po dal servizi di Emergence, “sì a une centrâl uniche dal 118 e a lis ambulancis ben furnidis, ancje cul defibrilatôr, tes zonis plui distantis e lontanis, metudis sul scomençâ des valadis”.
Par no vê pôre dai cambiament, Pitzalis al invide a butâ un voli te storie sanitarie di chenti. “Pensait – al puarte l’esempli par sierâ il discors – a ce che al è deventât il Gervasutta, che al è nassût sul finî dai agns Vincj come lazaret e po juste par curâ i efiets de Polio e je scomençade al sô storie di ospedâl di riabilitazion”. ❚
Antonella Lanfrit
Il coment di Guglielmo Pitzalis su la riforme sanitarie............
“Il Friûl nol à di vê pôre: la sanitât furlane e à une fuarte tradizion di cambiaments e di inovazion, par stâi daûr al mont che al mudave e cun lui lis domandis de int”. A fevelâ cussì in cont de plui gnove riforme, chê volude de Zonte regjonâl di Debora Serracchiane, fate buine dal Consei regjonâl tal autun stât e inviade te pratiche cul prin di che chest an, al è Guglielmo Pitzalis, 40 agns di miedi il prossim an, pneumolic e igjenist, che al à lavorât in prin tal dispensari di Cividât e po tal Dipartiment di Prevenzion al Gervasutta.


text:
di Carli Pup
Zuan e Nicolò a jerin restâts in cjase di bessôi cu lis feminis. Nancje che a fossin inmò frutins di tete. Toni e Bastian, i fradis plui grancj, za di cualchi zornade a jerin jù a Udin cu lis Cernidis. Laurinç, lôr pari, al jere lât jù in citât a matine, cuntun trop di oms dal borc. La gnove si veve sparniçade bot e sclop e di ducj i paîs dongje a jerin rivadis jù sdrumis di oms in armis.
«Cheste e je la volte buine che ur es fasìn paiâ dutis!» al veve rugnât lôr pari tal lâ fûr di cjase. E lôr doi? No vevino ancje lôr la lôr part di fâ? «O sês inmò masse piçui par chestis robis» ur veve tonât Laurinç intant che al provave il fîl de sô manarie. Ur veve dât une cjalade che no permeteve replichis e Zuan e Nicolò a vevin capît che a varessin fat miôr a stâ cuiets.
Al someave che la zornade no finìs plui, ma, a pene che si veve fat scûr, si vevin sfrusignade la muse ben e no mâl cul cjalin e si vevin metudis sù dôs piels di cjavre, chê nere e chê rossite, inmò cui cuars intor. Cence abadâ al cridâ di lôr mari si vevin butâts fûr di cjase e po, saltade la muraie dal borc, a vevin corût sù pe rive. A vevin taiât pal çuc di Sant Martin e a jerin jentrâts inte cente dal Gruagn che, dal alt des culinis, e voglonave su la citât.
Bande Udin, la spaltade dal borc e jere plene di int, cualchidun vistût di mascare, cualchidun za biel che pontât. A vevin vût di sburtâ no pôc par vuadagnâ un blec di visuâl.
La citât e jere dute un losôr.
La isule dai Torians e jere in flamis. Il fûc al fiscave i palaçs ancje in Puscuel e in Graçan. Un Carnavâl cussì no si lu veve mai viodût. Al jere un spetacul di no crodi e la int e cjalave lis flamis come incantesemade. Pôc plui tart a vevin tacât a brusâ ancje i palaçs dai Gorcs e chei in Bordolee.
Juste in chel un trop di feminis al veve tacât a cjantâ: «O sù, sù, che il mont si strucje; cualchidun lu dreçarà; la justizie e je fate a gucje; no si pues plui sopuartâ!» Zuan e Nicolò si vevin cjalâts cui voi lustris. Trop no varessino dât par jessi ancje lôr jù a Udin a savoltâ il mont ta chê Joibe Grasse dal 1511?
LA FABRICHE DAI… LIBRIS – CONTECURTE. Se il mont si strucje............
di Carli Pup


text:
La Comugne Dopo dai lamps di USMIS, che sul imprin dai agns dal Novante a vevin sbregât il scûr scjafoiadiç che al platave i butui de gnove leterature furlane, e in contemporanie cu la floridure dal coletîf artistic dai Trastolons, tal 1997 e nas, par iniziative de cjase editore Kappavu, la riviste leterarie “La Comugne”. Cheste riviste e je salacor [...]
Tag: Sandri Carrozzo
Ugo Pellis (1882-1943) al è stât un dai inteletuâi plui impuartants te storie culturâl furlane de prime metât dal secul XX: dialetolic, secont e fondamentâl president de Societât Filologjiche Furlane dopo de esperience curte di Zuan Lurinçon, travanât di spirt nazionalist talian e teoric de disnazionalizazion de popolazion slovene dal Friûl. In lui si cumbinin cualitâts e carateristichis estremis: finece [...]
Ivano Urli nol è ancjemò avonde ricognossût pe sô impuartance leterarie e culturâl: al mertarès tante plui innomine, e forsit, se al fos dome un professôr, al sarès sustât di no vêle za otignude. Ma la impression e je che in efiets nol dedi gran di impuartance a chestis robis, che la vanitât inteletuâl no lu tocji nancje par prossim: [...]
Fabian Ros al è cognossût soredut tal zîr de cinematografie: al è la anime de mostre dal cine furlan (che par altri juste la setemane passade a son stadis li dal cine Visionari dal CEC proiezions di peliculis par furlan, galizian, basc, catalan, ocitan e galês). Ma al è ancje un dai autôrs di contis une vore interessant. Par ispirazion, [...]
Cheste setemane, profitant che di pôc al è vignût fûr il so ultin libri, o fevelìn di un dai scritôrs di contis plui interessants dai ultins agns: Checo Tam. La cariere di scritôr di Tam e tache par passion, za di fantat, e i prins scrits a son par talian, po dopo la frecuentazion dai studis di onde furlane e [...]
Disint che Raff BB (=Bombadil Badaluc) Lazzara al è poete, scritôr, artist, creatîf, dissegnadôr e v.i. si va a pericul di no capîsi, se no si zonte un atribût fondamentâl: trastolon. Di fat par lui e je pardabon perfete cheste peraule, che e je stade cjapade de locuzion tradizionâl furlane “a trastolons”, che e voleve dî “clopant”, “mo ca mo [...]
Agnul Michêl Pitane o Agnul di Spere (1930-2005), nassût a Sedean, inzegnîr lât emigrant par tancj agns in Svuizare, al è stât une des figuris plui nobilis e claris de leterature e de culture furlane des ultimis desenis di agns. Tant che sostignidôr ferbint de lenghe e de nazion furlane, ce che lu caraterizave e che lu distingueve intun ambient [...]
Tachin cun RITMO! Che però, vignint dal grêc rithmos, te forme furlane corete al è RITMI. Cheste forme culte e va ben se si fevele di fenomens di fisiche, ma in altris situazions o podìn ancje cirî altris soluzions, ve ca cualchi esempli: ANDE: E je une conte cuntune ande in cressi che e cjape il letôr. BOT: I doi [...]
Dopo de ortografie un altri nivel di coretece al è la gramatiche. Ancje se al pues someâ normâl che un le cognossi za, in realtât si à di tignî cont di trê fatôrs: 1) in pratiche ducj a scrivin par furlan tant che seconde lenghe (di fat la prime lenghe che a àn imparât a scrivi e je il talian [...]
Ancje se par tancj chel de ortografie al somee un grop tant dûr, in realtât nol è tant dificil e a son avonde struments par imparâ a scrivi just. Ca sot une piçule liste di “racomandazions”: La Grafie Uficiâl de Lenghe Furlane, publicazion dal OLF, tu puedis tirâle jù in formât PDF Scrivere in Friulano, di Paolo Roseano e Anna [...]
O sintìn di spes dî che scrivi par furlan al è dificil e o podin jessi dacuardi. Ma, al à pensât l’Ostîr, isal tant dificil imparà, in struc, lis regulis di grafie di fonde par rivâ adore a rangjâsi, inte leture de Lenghe Furlane? In fin dai conts, nol è dite che un al vedi par scugnî di imparâ a [...]
Dopo che si sin a pene “becâts” tra ostîr e camarîr e ven la ocasion par resonâ su la ricercje de coretece tal scrivi. La coretece e pues jessi di plui nivei e in struc si pues cjatâ almancul chei ca: grafie gramatiche lessic regjistri A cirî la coretece in ognidun di chescj cjamps si pues fâ plui o mancul [...]


text:
Cui che o sin
GRUP VOCÂL DI FEMINIS "EUTERPE"
Il Grup Vocâl di Feminis "Euterpe" de Associazion Musicâl e Culturâl "Armonie", che al à la sô sede a Grediscje di Sedean (UD), al è stât metût adun di diviers agns tant che completament de pratiche strumentâl dai arlêfs de Scuele di Musiche locâl. Diret fintremai de sô istituzion dal Mestri Fabrizio Giacomo Fabris, il côr al è fat di sîs vôs feminîls: Marta Carafoli, Martina Mattiussi, Chiara e Martina Pressacco, Fabiola e Marinella Venier.
Il grup, cun di plui di cjantâ vie pai saçs de Scuele di Musiche e vie pes iniziativis diferentis inmaneadis de Associazion "Armonie", al cjape part a concierts e manifestazions sedi a nivel provinciâl che regjonâl e tal 2001, dopo cualchi an di ativitât, al à presentât il CD intitulât "Laudate Pueri Dominum". Une part impuartante dal repertori dal côr, che al cjape dentri ancje tocs di Palestrina, Marenzio, Mendellsshon, Verdi, Fauré, Britten, Saint-Säens, Kodaly, Della Picca e altris, e je fate dal cjant gregorian. Par chest gjenar di repertori, tal 2004 il grup al à partecipât aes manifestazions pal decenâl dai Seminaris Internazionâi di Cjant Gregorian in Friûl Vignesie Julie.
Tal mês di Lui dal 2005, la vilie dai SS. Ermacul e Fortunât, il côr al à vude la opurtunitât prestigjose di partecipâ ai "Concierts in Basiliche" te suaze maraveose e sugjestive e jere la Basiliche di Aquilee.
Ae fin dal mês di Otubar dal stes an, il côr al à vût un rûl impuartant te esecuzion de "Missa populorum", opare metude dongje di Avgust Ipavec e presentade cun sucès a Udin e a Viene, insiemi cun altris preseâts grups corâi che a vignivin de Italie, de Austrie e de Slovenie.
Tal 2007 il grup al à cjapât part al "7m Festival Organistic Internazionâl de Citât di Fossalte", ae manifestazion regjonâl "Nativitas", inmaneade de Union Societât Corâls Taliane, e aes manifestazion in onôr di Pari David Maria Turoldo a Coder di Sedean, te cjase indulà che al è nassût.
Ae fin dal mês di Avrîl dal 2008, cun di plui, al è stât clamât tant che ospit speciâl ae iniziative "CANTONDO - Cantando in girotondo", organizade de Union Societâts Corâls Furlanis.
FABRIZIO GIACOMO FABRIS
Al à studiât a Triest sot la vuide dal Mestri L. Gante (pianoforte) e dal Mestri B. Cervenca (cuintripont e composizion). Al à frecuentât cors di cjant gregorian cul Prof. N. Albarosa, cors di musiche rinassimentâl cul Prof. G. Acciai e chei di vocalitât e di direzion corâl cui Mestris O. Contardo, B. Zagni, M. Rizzo, I. Meisters, I. Lukaszewski e L. D'Intino. Al à cjapât part a cors di pedagogjie musicâl cui Mestris M. Martin Llado, M. Alba Vila e N. Conci. Al à diret diviers complès corâi regjonâi in cetantis manifestazions musicâl sedi in Italie che tal forest e, simpri tant che diretôr corâl, al à cjapât part a diviersis trasmissions radiofonichis de RAI dal Friûl Vignesie Julie.
Al ten cors di alfabetizazion musicâl e corâl tes scuelis elementârs e al è mestri di pianoforte in cualchi Scuele di Musiche regjonâl, jenfri chestis la Scuele di Musiche strumentâl e vocâl di Sedean.


text:
Sergio Salvi par cui che si ocupe di dirits dai popui minorizâts, des nazions cence stât, al è un non mitic. Autôr dal prin libri che al à pardabon alçât sù il vêl su lis nazions dineadis in Italie: «Le lingue tagliate» dal 1975, al è un vulcanic e «zovin» siôr toscan di 75 agns.
Siôr Salvi, un toscan che al scrîf il plui famôs libri in Italie par difindi lis nazions cence stât: contrapàs par Dante?
Al è un fat di dirits umans e di democrazie, parcè che lis injustiziis che o ai descrit a son veris e fuartis. Forsit ancje par une sorte di «cussience sporcje»: mi vergogni che la mê lenghe e sedi stade doprade par minorizâ altris popui e alore o ai fat di dut par rimedeâ, tal gno piçul.
Il puar Dante al jere un dialetolic de Ete di Mieç e al veve altris categoriis di pinsîr. Al veve une idee vagolant de Italie e sigûr no nazionalistiche. Nol à mai teorizât il concet di lenghe taliane, nancje tal «De vulgari eloquentia».
Ma nol fasevial part di une corint politiche culturâl che e pandeve il concet di Italie?
Il concet di Italie nol jere cussì clâr come che nus contin. Par esempli, une corint no cjapave dentri il sud de penisule, o pûr si escludevin lis isulis. Par assurt, al è stât l’imperi gjermanic che al à definît un concet di ream «italic»…
In sumis, une storie dal dut divierse di chê che al conte il nazionalisim talian che al à alterât i dâts. Dute la storie contade al nivel sot di chel universitari e je une bale. La plui part des universitâts, invezit, e à i dâts vêrs e ricercjis seriis ma a chel pont e interven une sorte di politiche par no fâju vignî fûr.
Simpri a proposit di Dante: i furlans «erutino»?
(Riferiment a une famose frase di Dante che, in «De vulgari eloquentia», al critiche il sun dal furlan disint: «Ces fas tu? Crudeliter accentuando eructant», ndr.)
O disarès che in chest câs – e come in tancj altris – il grant Dante si è sbaliât. No si pues paragonâ a strent il furlan di chê volte cun chel di cumò ma o pues dî che mi samee une lenghe une vore musicâl e adiriture dolce. Ancje se dolç e je une categorie che si riferìs al mangjâ e e sarès miôr doprâle par chel…
In chel câs Dante al jere passât subit ae digjestion.
Mi è plasude la batude. Ogni lenghe e à la sô musicalitât, par esempli se o pensìn al todesc ancje chel le à: no si pues dî di no, ancje daûr dai grancj autôrs in chel cjamp che a àn madressût. Forsit si pues fevelâ di ritmi diviers. Dut câs, chescj a son zûcs, bielis lis lenghis in gjenerâl.
Il libri «Le lingue tagliate» al jessì tal 1975 par Rizzoli, un editôr impuartanton. Il fat mi à colpît, stant che forsit in chê volte al jere plui dificil fevelâ di ciertis robis. No jere stade la Leghe, no si fevelave di localisim…
No concuardi cun chel che al dîs lui. Pe mê esperience, une volte al jere plui facil publicâ. Cul gno libri al è stât facilon. O vevi un contat in Rizzoli e i ai mandât il prin («Nazioni proibite»), lu à stimât interessant, stant che di chestis robis no si fevelave, e lu à publicât. Al contave di nazions forestis e si pues pensâ che par chel no vedin vût fastidis «politics» tal publicâlu, ma cun «Le lingue tagliate» al è stât compagn: calcolât interessant e publicât. Nissun fastidi.
Invezit cumò, cu la Leghe al è plui dificil: il lôr mût grubian e di bas nivel di tratâ il teme al à sierât tancj canâi.
Cui aial cumò in man lis fuarpiis par taiâ lis lenghis?
Simpri chei: i guviers, i stâts… La situazion no je gambiade piç.
Trop i aial dât e trop i aial cjolt te vite e te cariere il libri?
Al mi à dât tanton, come notorietât e ancje come venditis. Che al pensi che nome tai prins trê mês al vendè 7.000 copiis. Se o pues dî une robe che mi à gjavât e je la stime dai linguiscj che no àn gradît la invasion di cjamp. A son une categorie gjelose… Forsit ancje pes venditis, stant che un lôr libri al plui al vendarà 300 copiis (al rît, ndr). O soi stât acusât di no jessi stât sientific, ma jo o soi un divulgadôr e duncje cualchi discors al covente semplificât. Dut câs, i ricognossiments a son stâts grancj e po dopo jo no mi basi tant sul titul di studi par judicâ lis personis: lis universitâts a son plenis di professôrs che no san nuie. Il toc di cjarte, che tant al conte in Italie, jo no lu calcoli cuissà ce.
Un voli ae Europe: cemût la situazion?
Inte UE la legjislazion e je buine e avanzade. Diviers il cantin de sô aplicazion, a magle di leopart. Tancj stâts a fasin resistence. Come la Italie, par esempli. Ma dispès lis garanziis no son dut. In Scozie la BBC e fâs lis trasmission par gaelic ma la popolazion no lu pratiche cuissà ce. Invezit, par esempli, in Friûl il Stât nol favorìs il furlan ma chel al è distès inmò avonde praticât. In Gales la tutele e je alte ma forsit nome di resint e je rivade a fermâ la pierdite de lenghe locâl.
Il biel des diviersitâts e je che ognidune e je diferente.
E la situazion in Italie cu la leç 482 dal 1999? Cualis sono lis comunitâts plui vivarosis?
I sud tirolês, i slovens e in part i francês de Val di Aoste, a àn bielzà une legjislazion che e passe l’implant de 482. La leç dal sigûr e à fat ben ai sarts e ai furlans. I sarts a àn plui cussience politiche di voaltris ma a àn plui faturis di fate linguistiche. La vuestre politiche linguistiche e je stade fate ben: la unificazion de grafie in acuardi cu la Filologjiche – ancje se cussì si à pierdût alc – e je stade fondamentâl. Cussì ancje la definizion uficiâl des zonis li che si fevele par furlan. Chei altris a patissin parcè che a son plui piçui, ma ogni situazion e je diferente. Par esempli, o viôt une grande fuarce jenfri i albanês, faturis invezit pe comunitât griko, par vie che e je sparniçade. I ladins a son daûr o a àn za fat un sfuarç impuartant par une lenghe comune. Ma ogni comunitât e merte
il so discors.
In Friûl o sin in plene polemiche pal furlan a scuele. Aial di jessi curicolâr, obligatori o ce?
Jo o soi pal bilinguisim perfet tes zonis li che si à ricognossût l’ûs efetîf de lenghe. Lis lenghis dal stât chês locâls a àn di jessi couficiâls e ecuivalentis.
Cumò i siei ultins libris a son su la Toscane, un tornâ aes origjinis?
Che al cjali che ancje vê la proprie lenghe che e devente «imperialiste» al finìs par jessi minorizazion al contrari. Le copin. I fâs un esempli: cualchi an fa a àn fat il gnûf statût de Toscane daûr de riforme dal titul cuint de Costituzion, chel che al da plui autonomie. Ae presentazion al è vignût un di Rome a spiegânus cheste «nuova autonomia per la reggione». Cussì, cun dôs «g». E la pestadice dal toscan no finissin culì…
«L’identità toscana» ce acet aial vût?
La indiference plui assolude (al riduce, ndr.).
Pardabon?
Sì, e dopo o ai di dî che nô «toscaniscj», ancje se sarìn sì e no un centenâr, o sin però dividûts in variis fazions: i comunaliscj, i granducaliscj mediceus…
Che mi spieghi ben lis carateristichis, che al è masse interessant…
I comunaliscj a son a pro che ogni comun al vedi la massime indipendence; i granducaliscj mediceus a son pal classic granducât di Toscane, riunificât dai Medici; i granducaliscj lorenês a son a pro de separazion de glesie di chê romane. Jo o soi pe Marche di Tuscia, la prime forme di stât toscan che al veve une sô particolaritât za madure.
Dree Venier


text:
Cantiere Friuli, al è jessût un gnûf cuader dedicât a Europe e Friûl, là che si cjate ancje un contribût dal CIRF
Inte suaze dal progjet dal Ateneu Cantiere Friuli, inte golaine specifiche de cjase editore Forum, al è saltât fûr che nol è tant il libri Cittadini…
La Universitât dal Friûl e à 'Snait'. Dai 17 di Mai il CIRF e Lenghis dal Drâc a puartin la ricercje su la Rai regjonâl cuntun gnûf program par furlan
Si clame Snait. Ricercje e istruzion in Academie e al è un gnûf program televisîf dedicât al mont de ricercje intal nestri Ateneu.
Al è un formât…
Cors gratuits di lenghe furlane pai dipendents des aministrazions publichis, ai 16 di Mai al tache chel di nivel intermedi e al è ancjemò cualchi puest par notâsi
A van dilunc i cors gratuits di lenghe furlane pai dipendents des aministrazions publichis, inmaneâts de bande dal Centri interdipartimentâl pal…
“Tiere e Libertât”, ai 5 di Mai il CIRF al ricuarde Zuan Minut. Federico Snaidero e Ferruccio Tassin a'nt fevelaran inte Sale Florio a 5 e mieze sot sere
Une des personalitâts plui interessantis e par cierts viers mancul cognossudis dal Nûfcent furlan e je chê di Zuan Minut, sindicalist, ativist…
Tutele des minorancis e dai dirits linguistics, CIRF e DISG a inmanein un cors specific dai 3 ai 17 di Mai
Inte ufierte formative dal Dipartiment di Siencis Juridichis (DISG) de Universitât dal Friûl, inte suaze des ativitâts didatichis che a puedin jessi…
Certificazion de cognossince de lenghe furlane. A son pronts i gnûfs struments didatics prontâts de Universitât
Ai 20 di Avrîl, inte sale Florio de Universitât dal Friûl, e je stade fate la presentazion uficiâl dai gnûfs struments didatics che a permetaran di…
La Fieste de Patrie inte Universitât dal Friûl. Cine furlan, atestâts di frecuence e resonaments su lenghe, storie, atualitât e avignî
L'event inmaneât dal Cirf ai 4 di Avrîl stâts al mantignût lis promessis de vilie. E je stade une biele ocasion par dâsi dongje, par memoreâ cun…


text:
Castello di Cordovado
Ancje te Vile Freschi Piccolomini si pues rimirâ la alternance dal zardin talian cul parc inglês, caraterizade però di une çoncjadure che si pues viodi inmò vuê.
Il zardin, di fat, al è dentri dal borc fortificât, separât par mieç di un fossâl dal parc che al fo svilupât fûr des muris. I prins intervents, fats par modificâ il spazi vert, a forin ordenâts di Carlo Sigismondo Freschi, che tai agns Vincj dal secul XIX al fasè sdrumâ i tocs di muris in face dal edifici par slargjâ viers la campagne il parc, tornât a modelâ daûr des influencis romantichis. A forin fats sù siet piçui cuei par movimentâ la superficie, biel che lis aghis dai fossâi a forin incanaladis tai roiâi.
In chest grant spazi a forin implantâts piçui salets o grups di speciis di cisis, sterps o arbui che si pues lâ a viodiju par mieç di un intreç di trois svilupâts liberementri, delimitâts di ca e di là di cisis regolârs. Fra lis diviersis varietâts vegjetâls si imparin sei par bielece che par antichitât: une magnolie (Magnolia grandiflora), un cedri (Cedrus deodora), une sofore dal Gjapon (Sophora japonica) e doi imponents olms (Ulmus campestre). Intun boscut si pues ancje viodi cualchi esemplâr di bos, une volte struture vegjetâl di un labirint di cisis aromai dut sparît. Te bande periferiche il parc al è separât dai terens dongje par mieç di une sfilze di arbui di fust alt.
Al è diviers invezit il stât di conservazion dal zardin talian metût ator de costruzion. Probabilmentri al à mantignût te sezion in face ae vile (zardin di onôr) la forme gjeometriche tradizionâl, ancje se cuviert nome di speciis arboriis; un larc cercli metût a pet dal ingrès principâl al è sierât di une serie di platins plantâts a dadis regolârs par cenglâ la aree: e je cheste la cavalarice, clamade cussì pal ûs origjinari che e jere destinade. La aree jenfri la vile e il parc e je doprade in part tant che curtîl e in part tant che prât, che il so acès al è introdusût di une piergule cuvierte di speciis rampeghinis, uniche permanence de sistemazion antighe de aree a zardin talian. Difarent al è stât il destin de bande daûr de costruzion, scompartide di strops gjeometrics a la taliane.
Il zardin, di fat, al è dentri dal borc fortificât, separât par mieç di un fossâl dal parc che al fo svilupât fûr des muris. I prins intervents, fats par modificâ il spazi vert, a forin ordenâts di Carlo Sigismondo Freschi, che tai agns Vincj dal secul XIX al fasè sdrumâ i tocs di muris in face dal edifici par slargjâ viers la campagne il parc, tornât a modelâ daûr des influencis romantichis. A forin fats sù siet piçui cuei par movimentâ la superficie, biel che lis aghis dai fossâi a forin incanaladis tai roiâi.
In chest grant spazi a forin implantâts piçui salets o grups di speciis di cisis, sterps o arbui che si pues lâ a viodiju par mieç di un intreç di trois svilupâts liberementri, delimitâts di ca e di là di cisis regolârs. Fra lis diviersis varietâts vegjetâls si imparin sei par bielece che par antichitât: une magnolie (Magnolia grandiflora), un cedri (Cedrus deodora), une sofore dal Gjapon (Sophora japonica) e doi imponents olms (Ulmus campestre). Intun boscut si pues ancje viodi cualchi esemplâr di bos, une volte struture vegjetâl di un labirint di cisis aromai dut sparît. Te bande periferiche il parc al è separât dai terens dongje par mieç di une sfilze di arbui di fust alt.
Al è diviers invezit il stât di conservazion dal zardin talian metût ator de costruzion. Probabilmentri al à mantignût te sezion in face ae vile (zardin di onôr) la forme gjeometriche tradizionâl, ancje se cuviert nome di speciis arboriis; un larc cercli metût a pet dal ingrès principâl al è sierât di une serie di platins plantâts a dadis regolârs par cenglâ la aree: e je cheste la cavalarice, clamade cussì pal ûs origjinari che e jere destinade. La aree jenfri la vile e il parc e je doprade in part tant che curtîl e in part tant che prât, che il so acès al è introdusût di une piergule cuvierte di speciis rampeghinis, uniche permanence de sistemazion antighe de aree a zardin talian. Difarent al è stât il destin de bande daûr de costruzion, scompartide di strops gjeometrics a la taliane.
Castello di CordovadoVia del Castello, 5
33073 Cordovado (PN)


text:
Volt
Il volt (simbul: V) e je une unitât derivade dal Sisteme Internazionâl che misure la diference di potenziâl o la fuarce eletromotrice. Il non al ven di chel dal fisic talian Alessandro Volta (1745–1827), inventôr de pile voltaiche, la prime batarie chimiche moderne.
DefinizionModifiche
Il volt al è definît come la diference di potenziâl jenfri di un condutôr cuant che une corint di un ampere e dissipe un watt di potence. Duncje, e corispuint a m2 · kg · s-3 · A-1, o se no ancje a un joule di energjie par coulomb di cjarie, J/C.
Definizion cun la junzion di JosephsonModifiche
Dal 1990 il volt al è mantignût a nivel internazionâl pes misurazions pratichis doprant l'efiet Josephson, dulà che valôr convenzionâl al ven doprât pe costant di Josephson, fissât de 18esime Conference gjenerâl sui pês e lis misuris come
- K{J-90} = 0.4835979 GHz/µV.


text: Cinccent agns indaûr pre Bortul Pauluç di Mortean al jere stât condanât a Vignesie a murî tra lis dôs colonis di Sant Marc e Sant Todar, dongje di Palaç Ducâl, par vie che al veve cirût di tornâ a meti sù il patriarcjât politic aquileiês parant fûr dal Friûl l’invasôr venezian cul jutori des armis asburgjichis. Ve che alore sul puest e je rivade di Udin, pal aniversari, une delegazion dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, menade dal prof. Alberto Travain, che e à ricuardât juste chel personaç e poiât jù li des colonis là che al jere stât fat il patibul une gale cui colôrs di Aquilee e de Furlanie. “Une memorie, chê di pre Bortul di Mortean, che i à fate reson – al dîs Travain – un gnûf studi, brilant e profont, di Roberto Tirelli, vignût fûr tal 2013, là che si torne a fâ sù cun maestrie la storie, fin cumò infamade o dismenteade, di che ‘patriot’ dal Patriarcjât di Aquilee di une volte. Un tant al conferme trop preseôs sul front culturâl che al pues jessi il lavôr dai storics locâi”.


text:
Une metafore di vite,
di cjoli sù e di conservâ cun cure
Ancje chest an, dai 16 Jugn ai 5 di Lui al è tornat Folkest.
A vierzi la 44rte edizion dal festival des musichis popolâr, un doi che al à fat la storie de rinassite musicâl furlane tai agns Otante: Andrea Del Favero e Lino Straulino.
◆ Se no si ricuardais cui che al è Del Favero, lait e leiêt ben i vecjos numars de Patrie; se si domandais invezit ce che al à fat Straulino in chescj agns, che cul so blues, country e interpretazions musicâls al à sunâts i tocs dai plui grancj autôrs internazionâi, o podês tornâ a lei il toc che Alessio Screm al à scrit su di lui tal 2020: Lino Straulino: tra ricercje e gnove creazion – La Patrie dal Friûl (lapatriedalfriul.org)
La ultime opare di solist di Straulino e je stade tal 2018, cul disc “Ogni sera/Lino Straulino al cjante Leonardo Zanier”. Une operazion dulà che il cjantautôr al meteve in musiche la poesie dai sintiments dal grant poete cjargnel Zanier, e dulà che lis notis a somein aes poesiis: il toc in analogjic di melodiis semplicis e siguris al rive subit al cûr.
◆ Chest an, in ocasion dal Folkest ai 22 di Jugn, Straulino al à tornât a esibîsi cun i Fale Curte, il grup che si è formât tal 1991, che Straulino al a fondât cun altris cuatri amîs e musiciscj, il prin grup musicâl cjargnel a cjantâ rock par furlan e a rapresentâ la ‘Gnove Musiche Furlane’.
«O sin un pôc come il Tiliment – al conte Straulino – che intun moment al sparìs e daspò al torne sore, par jessî dongje dal mâr». Come il Tiliment, dopo une polse di trente agns, il grup al è tornat: «Al pues sucedi che une vecje cassete musicâl scoltade di fûr di une pizarie di sere di cualchi an fa e rindi pussibil che cinc amîs si cjatin a progjetâ di gnûf musiche di fâ insiemi.»
◆ Tal 2021, tal Teatri Pasolini di Çarvignan i Fale Curte a son lâts in sene cun “Une altre storie di contâ”, progjet metût dongje insiemi dai Flk, par contâ gnovis e antighis storiis musicâls tra cjargnel e furlan de basse.
L’album “Muiart” al ten dongje dîs tocs: La prime volte, La strie, Dut ce ch’al reste, No ‘nd è pâs, A New York, Man man, L’ultin nol sarà mai prin, Licôf, I miei colôrs, Doman e La ploie di Atom.
◆ In Cjargne si intint par ‘muiart’ l’ultin tai dal fen, chel de Sierade. Indispensabil par garantî il mangjâ aes bestiis e par finî la racuelte prime dal Invier. Un titul, une storie e une metafore, che al rapresente ancje il percors dai Fale Curte.
◆ Insiemi a Straulino ae vôs e ghitare classiche, o vin Bruno Cimenti ae ghitare eletriche e acustiche e bouzouki, Lorenzo Bianchi Quota al bas eletric e armoniche, e Franco Stocco ae batarie. Infin, tai tocs o sintìn ancje il lôr amì e compagn Gianni Cattaino al flaut, sax e sopran. L’album al è stât dedicât propit a Cattaino, che purtrop al è mancjât propit te dì de stampe dal album, ai 11 di Lui dal 2021, fasint la ferade di Pas di Mont di Crôs.
◆ «Al rive un timp dulà che i agns a sbrissin vie tant che savalon tra i dêts. Al sucêt però che tocs di ce che al è stât si tornin a meti dongje tant che un mosaic, e che dut ce che si calcolave lontan tal timp al torni a jessi presint, come se al fos a pene sucedût.
Al è come tornâ a cjatâ un troi che si veve pierdût. Come un profum inconfondibil o une foto di une persone cjare.
Il viaç de vite al reste un misteri, un percors che o esplorìn une dì daûr chê altre, lant indenant e indaûr tal timp, traviers di zûcs di proiezions e ricuarts.»
◆ Cussì come par Straulino, il nestri auguri al è chel che «chestis cjançons a puedin restâ come un “Muiart” di cjoli sù, e conservâ cun cure» e tornâ a scoltâ tai agns che a saran.
L’album al è disponibil su dutis lis plateformis digjitâls e ancje par comprâlu su Muiart – Fale Curte – CD. ❚


text:
#15 – Amont sul Lemit Tornânt di un gjite, Zuan, Gjonde e Marte a si cjatin a Puart, citât cetant lontan di Palme ma lûc di origjin dai parincj di Zuan, che a nol piert timp a contâ che il Nievo le veve clamade “Piçule Vignesie”. Jentrânt de puarte di San Zuan, a passin sot dai puartis che a metin [...]
Tag: Corse Curte
#15 – Tormenton estîf “Stasera mi butto” al berlave Rocky Roberts tal juke-box sul puarti di grisiolis de splaze e lui, sentât sul muret in face al mâr, i veve domandât sot vôs: – Vuelistu jessi la mê morose? – No sai – i veve rispuindût jê. No saveve nancje jê ce che no saveve: e veve dome cuindis agns [...]
#14 – Une Punto blancje La machine e someave lâ di bessole, cuasi sbrissant sul asfalt in chê sere di Lui. Il cjalt morestât di une brise frescje al faseve inamorâ i crots e sgrasaiâ lis cialis intune cjante infinide. L’Istât al voleve za tacâ a finî. Ce pinsîrs di fâ e ce stupide jê a pierdi timp a cuistionâ [...]
#13 – Imbrunî… ment Le sintistu, no mo?, …come cui?… la Franci!… jê e stâ a scoltâmi come al solit… le sint a scoltâmi dute la zornade, cuant che o soi tal ort o sint che mi cjale a traviers lis fueis dal platin… o le sint cjalâmi cui siei voi di strie… e no crôt a nuie di ce [...]
#12 – L’amont e la vite O soi chi che o cjali dal puiûl intant che il soreli al va vie planc planchin viers l‘orizont. E come che al va vie al cambie di colôr e la lûs dal cîl in un amont biel al spiete che il soreli al torni a jevâsi cun fuarce, cul prin lusôr de buinore. [...]
#10 – Ripristinamont Di plui di vincj agns che la sience e podeve predî la ore juste che ogni un al sarès lât in chel altri mont. E veve rivât pardabon a strolegâ il dì e la ore precise di studament e fin cumò no veve falât nancje une volte. Daûr di ogni nassince, par leç, si scugnive informâ e [...]
#10 – Chel amont sul plaçâl dal cjiscjel Si vevin cognossûts intun lunis di Pasche, tra plats di pastesute, salam, formadi, persut e gjardiniere, e tant di chel vin che a la fin no si rivave plui a stâ drets e a cjacarâ cun sintiment cence tirâ fûr dome strambolots e ridi par ogni monade. Ma al jere alc che [...]
#09 – Emozion di poesie «O vuei regalâti un tramont a cost di robâlu dal cîl. O vuei regalâti un tramont, che mi feveli di te» al cjante Sdrindule, intune maniere une vore sintude, la famose cjançon di Driussi. Mi plâs une vore sintîle: e je profumade di poesie. Mi fâs pensâ a lis mês zornadis: chês vivudis sot di [...]
#09 – Apis Mellifera Massachusetts, 2026 “CNN Health welcomes you to this worldwide TV link from the Massachusetts Institute of Technology to experience these epochal moment for planet Earth”. La reporter de CNN e vierç cussì il colegament in mondovision e dret a tachin a sudâmi lis mans dentri des manecis. Beeth e je cuiete, cussì le vin clamade cuntun zûc di [...]
#07 – Auroris e Amonts Chê buinore Dele si sveà cun vigôr. Al jere tant timp che nol sucedeve, e sintive che il materàs i macolave i vues. E vignive di un amont neri come il cjalin, dulà che mai nuie al cambiave di colôr, e veve pierdût la emozion di vivi. Si metè in senton. Une brise di aiar [...]
#06 – Lusigne intal nuie Il vecjo al jere tal curtîl daûr di cjase cui voi pierdûts tes flamis dal fûc. Un pît al polsave sore te pale e lis manis sul mani. Il cuarp al jere mieç tal sflandôr, mieç viers la gnot. Al cjalave come la ultime lûs dal dì i radegave al lusôr dal fûc i contors [...]
#05 – Il tramont Di adalt da la culine o viôt che va calant, chê grande bale rosse che dâ di lûs sul mont E dut ator, ator, il cîl si met in fieste, doprant chel vîf colôr a intenzi le sô vieste Daûr dal cjampanîl Siemit l’ultin glon, chel astri lusorôs ben planc al va in scuindon Al ven [...]


text:
Insiemi
In matematiche, un insiemi (insieme par talian e set par inglês) al è une colezion di ogjets che e ven considerade come un dutun. Cheste idee, inte sô semplicitât, e je a la base di ducj i cjamps de matematiche tant che il prin cjapitul di cualsisei bon libri di test al è dedicât al studi des principâls carateristichis e proprietâts dai insiemis.
In chest articul si cjatin lis basis de teorie classiche dai insiemis, dite ancje intuitive o naïve. No si cjaparà in considerazion, invezit, la moderne teorie assiomatiche.
Definizions[cambie | modifiche il codiç]
Un insiemi al è une colezion di ogjets, che a vegnin clamâts elements dal insiemi. I elements a definissin totalmentri un insiemi: par esempli, si dîs che l'insiemi e l'insiemi (l'ûs des letaris maiusculis par clamâ i insiemis al è une vore comun) a son compagns se e dome se a son costituîts dai stes elements; in chel câs si pues scrivi .
Intal stes insiemi si puedin vê ogjets di nature diferente (par esempli un flôr, un numar e un libri). Dâts un insiemi e un ogjet , si pues verificâ un e dome un dai doi câs che a seguissin:
- al è un element di : a si dîs che al aparten a e si scrîf ;
- nol è un element di : a si dîs che nol aparten a e si scrîf .
Chest al impliche che:
- no esistin câs intermedis: un element o al aparten o nol aparten a un insiemi;
- un element nol pues jessi ripetût: se al aparten a un insiemi alore al è unic inta chel insiemi.
Descrizion[cambie | modifiche il codiç]
Definî un insiemi al significhe specificâ cuai che a son i elements che lu componin e lis dôs manieris par fâlu a son:
- par liste, o sei disint un a un ducj i elements:
Lis dôs definizions di a son ecuivalentis: l'ordin dai elements nol conte;
- par carateristiche, o sei spiegant a peraulis cuale che e je la propietât che a lee ducj i elements:
In câs plui complicâts, lis descrizions a puedin jessi dal tipo
Ancje chi, al è il stes insiemi intai doi câs (il significât dai simbui e al sarà spiegât plui indevant).
Cardinalitât[cambie | modifiche il codiç]
Il numar di elements di un insiemi si clame la cardinalitât dal insiemi. Cun riferiment ai esemplis precedents, la cardinalitât dai insiemis e e je di 3 e 4 rispetivementri. Chescj a son esemplis di di insiemis finîts, che a son costituîts, vâl a dî, di un numar finît di elements; e a son invezit insiemis infinîts e a àn cardinalitât infinide (plui detais sui insiemis cuntun numar infinît di elements tal articul su la cardinalitât).
L'insiemi di cardinalitât 0 (cun nissun element) si dîs insiemi vueit e si indiche cun il simbul .
Insiemis numerics fondamentâi[cambie | modifiche il codiç]
Introdusin cumò i insiemis numerics plui usâts in matematiche.
- I numars naturâi a son ducj i intîrs no negatîfs:
- I numars intîrs relatîfs, vâl a dî cun segn, si indichin cun
- al è l'insiemi dai numars razionâi, ven a stai di dutis lis frazions iridusibilis (in realtât, lis frazions 3/4 e 6/8, dome par fâ un esempli, a rapresentin il stes numar) positivis e negativis:
.
- L'insiemi di ducj i numars decimâi cuntun numar di cifris decimâi finît, infinît periodic o infinît no periodic a si clame insiemi dai numars reâi .
- I numars complès a son une astrazion matematiche definide par podê risolvi cierts problemis. Clamant la unitât imagjinarie, si à
.
Relazions tra insiemis[cambie | modifiche il codiç]
Si à za dit che doi insiemis cui stes elements a son il stes insiemi: in tal câs si pues ancje dî che i doi insiemis a son coincidents. Al contrari, doi insiemis che no àn nissun element comun a si disin disiunts.
Sotinsiemis[cambie | modifiche il codiç]
L'insiemi al è un sotinsiemi dal insiemi se e dome se ducj i elements di a son ancje elements di . La scriture doprade e je
- .
Se si è sigûrs che al vedi ancje elements che no apartegnin a , si tabaie alore di sotinsiemi tal sens stret o sotinsiemi propri e si scrîf:
- .
Si à di notâ che cualsisei insiemi al à almancul doi sotinsiemis impropris (no tal sens stret): l'insiemi vueit e l'insiemi stes.
Par i insiemis numerics fondamentâi viodûts inte sezion anteriôr, a valin lis relazions che a seguissin:
- .
(Nol è un erôr scrivi .)
Proprietâts de inclusion[cambie | modifiche il codiç]
- Proprietât riflessive: par un cualsisei insiemi A e vâl la relazion
.
- Proprietât antisimetriche: se e a son doi insiemis tai che
e alore .
- Proprietât transitive: A sedin e trê insiemis. Se si à
alore .
Cheste proprietât e vâl ancje cu la forme strete de inclusion o une misture des dôs.
Insiemi des parts[cambie | modifiche il codiç]
L'insiemi di ducj i sotinsiemis di un insiemi si clame insiemi des parts (power set in inglês) di . Par esempli, se , l'insiemi des parts al è
- .
Par un insiemi finît di elements, si pues dimostrâ che la cardinalitât dal insiemi des parts e je (in curt, par ogni element a son dôs pussibilitâts: che al stedi o che nol stedi tal sotinsiemi considerât. Une volte decidût se un element al sta o no tal sotinsiemi, si à di fâ compagn par ducj chei altris elements. Il numar di pussibii sotinsiemis si calcole duncje moltiplicant un fatôr 2 par ogni element).
Operazions cui insiemis[cambie | modifiche il codiç]
- Union: la union di doi insiemis al è un insiemi che al conten sie i elements dal prin insiemi che chei dal secont. Par esempli, se definin
alore la union e je
.
Si pues notâ che e a son sotinsiemis dal insiemi union e che i elements comuns ai doi insiemis () no vegnin ripetûts.
- Intersezion: la intersezion di doi insiemis e je un insiemi che al à come elements dome i elements comuns ai doi insiemis. Cun e come prime, si à
.
De definizion, al risulte clâr che l'insiemi intersezion al è un sotinsiemi di ducj i doi i insiemis di partence.
O vin viodût prime che doi insiemis si disin disgiunts cuant che no àn elements in comun. Si pues cumò dâ une definizion ecuivalent e disi che doi insiemis a son disgiunts se la lôr intersezion e da un insiemi vueit.
- Insiemi diference: l'insiemi diference di in ( o ) al è l'insiemi dai elements di che no apartegnin a . Continuant cul esempli:
.
- Complementâr: In cierts câs, ducj i insiemis considerâts a son sotinsiemis di un insiemi plui grant clamât insiemi univiers; in chestis situazions, il complementâr di un insiemi al è l'insiemi diference di intal insiemi univiers. Se o clamìn l'insiemi univiers e (o ancje o ) il complementâr di , si à
.
- Prodot Cartesian: I elements dal prodot cartesian di doi insiemis e a son dutis lis pussibilis copis ordenadis che si puedin costruî sielzint il prin element intal insiemi e il secont element intal insiemi . In simbui:
Al e facil viodi che la cardinalitât dal prodot cartesian e je il prodot des cardinalitâts di e (cuant che e a an un numar finît di elements). Cun di plui, jessint che i elements di a son copis ordenadis, il prodot cartesian nol è comutatîf, vâl a dî .
Proprietâts des operazions[cambie | modifiche il codiç]
Presentìn cumò lis principâls proprietâts des operazions cui insiemis. Intai esemplis che a seguissin, i insiemis e a son sotinsiemis dal insiemi univiers .
- Proprietât comutative: union e intersezion a gjoldin de proprietât comutative
;
.
- Proprietât associative: union e intersezion a gjoldin de proprietât associative, che e permet di estindi la definizion des dôs operazions ai câs cun plui di doi insiemis
;
.
- Proprietât distributive: de intersezion rispiet ae union
e de union rispiet ae intersezion
.
- Formulis di De Morgan:
;
.
A valin, par prionte, ancje lis seguintis proprietâts cence un non particolâr:
- ;
- ;
- ;
- ;
- ;
- .
Bibliografie[cambie | modifiche il codiç]
- G. Spirito. Matematica Senza Numeri. Newton Compton, 1995. ISBN 88-7983-814-8
- A. M. Pittana, G. Mitri e L. De Clara. La Nomencladure des Matematichis. Istitût Ladin Furlan Pre Checo Placerean, 1997.
- M. Fogale e E. Paolini. Une Introduzion ae Analisi Matematiche. Istitût Ladin Furlan Pre Checo Placerean, 2001.
- Wikipedia Contributors. Set, in Wikipedia, the Free Enciclopedia, 30 July 2007, 00:14 UTC,   [accessed 9 August 2007]
- Contributori di Wikipedia. Insieme, in Wikipedia, l'Enciclopedia Libera, 8 giugno 2007, 19:50 UTC,   [in data 9 agosto 2007]


text:
Formazion di cjamare cu la utopie de improvisazion, Gli Archimedi si movin in diviers gjenars e stîi musicâi cuntun svicinament ae musiche, di chê classiche al folk passant pal jazz, la musiche antighe e altris gjenars inmò. I rangjaments, nassûts de interazion des diviersis personalitâts dai singui components, a finissin duncje par cjatâsi intun ecuilibri insolit tra improvisazion e musiche di cjamare.
Formazion: Andrea Bertino – violin; Luca Panicciari – violoncel; Giorgio Boffa – cuintribàs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Il nestri colaboradôr Diego Navarria al à vinçût il Premi internazionâl Jacum dai Zeis cun la conte par furlan “La confession”, insiemit a Rosella Soranzo di Duin cun “Una coppia in incognito”.
Il premi al è ideât dal setemanâl Il Friuli in ocasion dai cent agns de muart dal inomenât personaç furlan, e oragnizât in colaborazion cu la Societât Filologjiche Furlane e l’Universitât dal Friûl.
Lis contis a vevin di jessi curtis e di gjenar umoristic, propri tant che lis vicendis che a vevin di protagonist Giacomo Bonutti (l’artesan-comerciant miôr cognossût tant che Jacum dai Zeis) lassadis par vie orâl.
Cente e passe lis contis in concors, 60 in lenghe furlane e 40 par talian, cun autôrs che a vegnin no dome de regjon, ma ancje dal rest di Italie e dal forest (Argjentine e Texas).


text:
De Grecie ae Catalogne a rivin “lezions” buinis par ducj
L’apontament “Improibît fevelâ”, inmaneât de Agjenzie Regjonâl pe Lenghe Furlane ai 11 di Mai te suaze dal festival vicino/lontano, al à permetût di confrontâ diviersis realtâts minorizadis dentri e fûr de Europe. Tra i elements jessûts de discussion a meretin marcâts almancul trê: la dibisugne di cognossisi di plui e miôr tra minorancis, il faliment des istituzions europeanis tal difindi i dirits des nazionalitâts minorizadis, la impuartance de integrazion dai migrants tes comunitâts di minorance.
Il prin element di notâ al è trop pôc che, te ete des rêts sociâls e des gnovis 24 oris su 24, si cognòs de realtât des comunitâts minorizadis. Par solit, juste par fâ un esempli, si tint a associâ il dinei dai dirits des minorancis e il centralisim al Stât francês là che invezit, a fuarce di lotis, no mancjin spazis di autoguvier e misuris di tutele pes lenghis minorizadis. Cuasi nissun invezit al sa ce che al sucêt in Grecie là che si à, cun dute probabilitât, la situazion piês dentri de Union Europeane. Alì, di fat, l’implant ideologjic dal Stât al reste inmò chel dal secul XIX fondât suntun popul sôl, suntune religjon sole e suntune lenghe sole. Al sucêt cussì che ducj i partîts si cjatin in cunvigne tal dineâ che dentri dai confins statâi si vedi olme di minorance. La uniche ecezion, imponude dai acuardis di pâs cu la Turchie, e inten la concession di cualchi dirit ai musulmans de Tracie. Concession che però e devente ancje chê ocasion di opression par vie che si impon l’ûs dal turc ancje a ducj chei musulmans che a àn come lenghe proprie il pomac (lenghe slave de Tracie setentrionâl).
Lis politichis di elenizazion sfuarçade, il dinei dai dirits e fintremai de esistence des minorancis nazionâls, lis violencis e lis persecuzions cuintri dai militants di chestis comunitâts no son plui cussì brutâls come chês metudis in at te prime metât dal secul XX, ma a van dilunc a jessi, magari cussì no, di plene atualitât. Lu à contât a Udin la ativiste de minorance macedone, Eugenia Natsoulidou, ma si lu à viodût benon ancje cu la agression patide ai 20 di Mai dal sindic di Tessaloniche, Yiannis Boutaris, membri de comunitât valache e promotôr di politichis di inclusion des minorancis nazionâls e religjosis.
Il cidin des istituzions europeanis su la situazion greghe al fâs il pâr cul compuartament mostrât denant dal procès di autodeterminazion de Catalogne e massime des violencis de polizie spagnole in ocasion dal referendum dal Prin di Otubar e de repression judiziarie che i à vignude daûr. A son masse lis voltis che si à viodût la Comission europeane tasê o pûr sostignî i guviers statâi e lassâur cjamp libar ancje cuant che i passin parsore a chei valôrs di democrazie, di avualiance e di libertât che a pretindin di difindi, par pensâ che a sedin dome incidents di percors. Al è clâr aromai che la Union Europeane e rapresente dome i interès dai guviers statâi che le componin e no un sogjet indipendent in stât di tutelâ i dirits dai citadins e des comunitâts linguistichis e nazionâls che a vivin dentri dai siei confins.
Propite la vicende catalane e certifiche il faliment des istituzions europeanis. Cussì, intant che lis magjistraturis dai singui Stâts a fasin colâ une daûr di chê altre lis acusis dai judiçs spagnûi e a refudin di estradâ i politics catalans in esili, intant che Amnesty International e denuncie i pidiments o fintremai la mancjance di investigazions su lis violencis dal Prin di Otubar, la Comission e il Parlament europeans no son nancje bogns di fâ buine une mozion di censure pal compuartament des istituzions spagnolis.
Un tierç element di interès jessût dal incuintri di Udin si riferìs aes politichis metudis in vore tai confronts dai migrants cui esemplis che a rivin dal Quebec e de Catalogne. Tal prin câs, lis sieltis fatis dai francofons, massime sul imprin, a jerin indreçadis a tignî a distance i migrants (ancje chei plui “compatibii” par lenghe e religjon tant che i talians): un erôr paiât cjâr in ocasion dal ultin referendum su la indipendence là che il vôt de comunitât taliane al è stât decisîf pe sconfite. Lis istituzions autonomis catalanis invezit a son stadis atentis fin dal principi tal svilupâ percors politics, sociâi e scolastics di integrazion dai migrants. Par rindisi cont che la strade sielzude e je daûr a paiâ, al baste partecipâ a cualchidune des manifestazions pe indipendence de Catalogne.
Si trate di temis che a meretaressin di jessi frontâts plui a fonts, ma che, chel istès, a permetin di rigjavâ cualchi indreçament, o sei: spietâsi di mancul di chestis istituzions comunitariis e lavorâ dal bas par fâ sù un model diferent di Europe, infuartî o svilupâ gnovis rêts di contat e di solidarietât cun chês altris comunitâts minorizadis, e impegnâsi par integrâ ben i migrants tes comunitâts locâls. Propuestis di azion che a puedin simpri tornâ buinis par cui che, ancje in Friûl, al lavore a pro dai dirits e dal autoguvier des comunitâts minorizadis.
di Carli Pup
Apontaments / La Patrie dal Friûl e presente il libri di Diego NavarriaRedazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin“ Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis di Aquilee. A intervegnin: Piero Mauro […] lei di plui +
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +


text:
Il libri di Amos
Prin profete minôr in ordin cronologjic, Amos al à vivût te seconde metât dal sec. VIII p.d.C. Nassût a Tekoe, ad ôr dal desert di Gjude, no lontan di Betlem, al à profetât tal Ream schismatic dal nord, prime a Betel e po a Samarie, te ete sflandorose e corote di Gjeroboam II (783-743).
Amos di mistîr nol jere “ni profete ni fi di profetis” ma piorâr. Di fat, cuant che al è parât fûr di Israel parcè che al tormente la triste cussience dai grancj e duncje al sint finide la sô mission, Amos al torne a passonâ i siei nemâi. Diu lu mande a profetâ cuintri de coruzion e dal lus sproposetât dai grancj, che a son un scandul e une ofese pe miserie dal popul. In cheste curnîs di grandece slavrade, ancje la religjon e piert il so aspiet di legjitimitât e valôr cultuâl e e devente un tirâ a ciment il Signôr.
Cu la viamence dal om vignût de solitudin e de essenzialitât dal desert, scuadrât cu la manarie, Amos al condane cence filet su la lenghe une societât fraide, sigurant l’intervent svindicatîf di Diu e la sô justizie. Il fruç al sarà propit la “zornade dal Signôr”, di une proporzion degne de santitât di Diu e dal côl sproposetât dai delits. Come in ducj i profetis, ancje chi un rest, il “rest di Josef” (5,15), si salvarà par contâ la glorie e la justizie di Diu e par dâ vite a un gnûf popul.
La origjinalitât di Amos no sta te sô dutrine ma te sô fuarce interiôr e te sigurece assolude che Diu al ten tes sôs mans la storie dai oms e dai popui e no ur sparagne nissun cjastic cuant che a sgarin, come che no ur sparagne nissune strade ni mieç par salvâsi.
Il libri si divît in dôs parts: inte prime (cc. 1-6) a son ripuartadis lis profeziis e sentencis; inte seconde a son ripuartadis cinc visions (cc. 7-9).


text:
Tra lis racueltis preziosis da la Societât Filologjiche Furlane si segnalin il Fonts fotografic Pellis
e il Fonts Cartulinis
.
Il Fonts fotografic Pellis
al conte 7.156 negatîfs su lastre e pelicule. Lis fotografiis a son stadis realizadis di Ugo Pellis intant da lis inchiestis par la compilazion dal Atlante Linguistico Italiano dal 1925 al 1942.
Il Fonts Cartulinis
al è costituît di cartulinis che a rimontin ai prins decenis dal Nûfcent. Il fonts al conte 1.589 cartulinis di 84 localitâts furlanis. In gracie dal sostegn da la Fondazion CRUP, la Societât Filologjiche e à catalogât e digjitalizât dut il corpus fotografic, otignint cussì un risultât dopli: la protezion dal materiâl origjinâl, in gracie da la riproduzion digjitâl a altissime definizion da lis lastris e da lis imagjinis, e la pussibilitât di valêsi dai fonts stes catalogant e metint in rete ogni singule fotografie.
Li da la Biblioteche a son conservâts ancje diviers fonts bibliografics
, donâts a la biblioteche de bande di Ents e Associazions o citadins privâts: si trate di materiâl inedit e di archivi apartignût a oms di non che a àn contribuît a la storie e culture furlane. O citìn il Fonts Costantini
, l'Archivi Lucio Peressi
, cui materiâi par la storie da la scuele furlane, il Fonts Tesis di Lauree
, cun passe 350 titui, e il Fonts Premi Ciceri
, che al da dongje i lavôrs partecipants al Premi omonim.
Il Fonts Ussai
si cjate li da la sede di Gurize e al conte 1.600 volums, cui libris apartignûts a Dionigi Ussai.
In gracie da lis donazions il patrimoni da la Biblioteche si è inricjît ancje midiant dal Fonts Clape Culturâl Acuilee
, dal Fonts Michelazzi
, cu lis composizions dal musicist Gino Michelazzi, il Fonts Lelo Cjanton
, cui volums apartignût al mestri di cors pratics Aurelio Cantoni.
Il Fonts Pellis-Ciceri
che al consist in 8 video documents su cualchi tradizion popolâr da la nestre regjon realizâts di Olivia Pellis e Andreina Nicoloso Ciceri tai agns Setante.


text:
A son partîts dal Friûl cu la valîs di carton, platâts inte panze di nâfs plui grandis dal borc li che a vevin simpri vivût e che par lôr al jere il mont cognossût. Intes sachetis, une fotografie e un biliet cence tornade par tieris lontanis li che a varessin cjatade fortune e, forsit, cualchi paisan a spietâju. Dentri dal cûr, un grop clamât Friûl, masse puar par podê contentâsi ma masse penç par podê jessi parât jù.
◆ Di chei migrants, forsit un o doi a faserin fortune, cualchidun al cjatà bonstâ, i plui si lassarin lâ al drandran intune culture gnove, e forsit a rivarin ancje a integrâsi. Plantât tant che un curtìs intai budiei, dut câs, al restave il ricuart di chê tiere aromai smavide ma mai dismenteade.
◆ Aromai, tancj di lôr a son muarts, cualchidun nol pues plui viazâ biel che altris si son rindûts a clamâ cjase un altri puest e in altris lenghis. La nostalgjie, dut câs, e je une sensazion che e viaze cul pinsîr e e je buine di tacâsi intor ancje a chei che no àn mai viodude pardabon chê tiere tant suspirade. Al sucêt cussì che pai nevôts di emigrants, drets o ancje di seconde, tierce o cuarte gjenerazion, il Friûl al vedi la nomee di puest mitic, di scugnî viodi timp o tart inte vite, no fossial che par sierâ il dissen di un cercli scomençât secui prime.
◆ Dal 2010, la Universitât dal Friûl, cu la poie de Regjon e di Ente Friuli nel Mondo, e da la pussibilitât ai zovins dissendents di emigrâts furlans di cjapâ part al cors di perfezionament “Valori identitari e imprenditorialità” (150 oris tra teorie e pratiche), li che, dongje di lezions di comunicazion e plurilinguisim, linguistiche (taliane e furlane), patrimoni culturâl, tradizions, economie, visitis vuidadis sul teritori (Udin, Aquilee, Cjase Cocel a Feagne, Cuar di Rosacis) e seminaris, e je ancje la ocasion par fâ pratiche intune aziende o istitût dal puest.
◆ In ducj chescj agns, il progjet, rivât ae 13ce edizion e coordenât de professore Raffaella Bombi, al à vude la partecipazion di uns cent arlêfs. Ancje par chest an, fin ai 9 di Lui, 11 zovins, ducj de Argjentine (Josè Maria Bressan, Carla Belen Fellò, Maria Soledad Gallardo, Maria Paula Scarpin, Giovanna Santi di Resistencia, Paula Irene Brollo Garcia, Maria Agustina Rizzi, Cristian Gabriel Nunez Grion, Tamara Estefania Faccioli, Maria Fernanda Moyano Sella), ma cun vons partîts di Caprive, Glemone, Midun, Pesariis, Tarcint Udin e Visc, a varan la ocasion di cognossi miôr cheste tiere e di tornâ a cjase tant che ambassadôrs di un Friûl gnûf e di une gnove realtât taliane.
◆ E cuissà che, magari, cualchidun nol decidi di restâ par fâ di cheste regjon la sô cjase e par dissegnâ il cercli di un avignî gnûf propit tacant di chenti. ❚
Valôrs identitaris e imprenditorialitât. Il cors par jessi ambassadôrs di un Friûl gnûf ator pal montSerena Fogolini
A son partîts dal Friûl cu la valîs di carton, platâts inte panze di nâfs plui grandis dal borc li che a vevin simpri vivût e che par lôr al jere il mont cognossût. Intes sachetis, une fotografie e un biliet cence tornade par tieris lontanis li che a varessin cjatade fortune e, forsit, cualchi paisan a spietâju. Dentri dal cûr, un grop clamât Friûl, masse puar par podê contentâsi ma masse penç par podê jessi parât jù.


text:
Oberösterreich > Freistadt
Gemeinden:
Bad Zell - Freistadt - Grünbach - Gutau - Hagenberg im Mühlkreis - Hirschbach im Mühlkreis - Kaltenberg - Kefermarkt - Königswiesen - Lasberg - Leopoldschlag - Liebenau - Neumarkt im Mühlkreis - Pierbach - Pregarten - Rainbach im Mühlkreis - Sandl - Sankt Leonhard bei Freistadt - Sankt Oswald bei Freistadt - Schönau im Mühlkreis - Tragwein - Unterweitersdorf - Unterweißenbach - Waldburg - Wartberg ob der Aist - Weitersfelden - Windhaag bei Freistadt
Seitendarstellung (Filter/Sortierung)
Sortierung: